Selangor sasar lebih 3.5 juta pelancong pada tahun ini

Hee berkata, sasaran tersebut adalah hasil pertambahan lima peratus berbanding tahun lalu iaitu seramai 3.3 juta pelancong.

Beliau berkata, antara lokasi yang dijangka menjadi tarikan pelancong adalah Taman Tema Air Splashmania di Gamuda Cove, Banting; teksi air di Klang dan pelancongan pelayaran melalui Terminal Kapal Persiaran Pelabuhan Klang, dekat sini.

“Selain itu, segmen ekopelancongan seperti Projek Geopark Gombak Hulu Langat (GHL) yang terdiri daripada 20 geotapak di Gombak dan Hulu Langat antaranya Batu Caves, Permatang Kuarza, Sungai Tekala dan Kompleks Air Panas Sungai Lalang juga dilihat akan menjadi pilihan pelancong.

“Agropelancongan seperti Selangor Fruit Valley di Bestari Jaya dan beberapa kawasan di Sungai Panjang, Sabak Bernam dan Sekinchan turut diberi perhatian,” katanya dalam satu kenyataan.

Katanya, pakej berasaskan komuniti setempat juga akan dipasarkan secara meluas kerana ia merupakan trend terkini pelancong.

Pada sesi pembentangan Belanjawan Selangor 2023 lepas, Menteri Besar Selangor, Datuk Seri Amirudin Shari mengumumkan peruntukan sebanyak RM6 juta pada tahun ini bagi membangunkan dan merancakkan kembali industri pelancongan di negeri itu.

Tourism Selangor juga akan memperkasa dua kempen promosi pelancongan iaitu ‘Pusing Selangor Dulu!’ bagi domestik dan pasaran antarabangsa ‘Splendid Selangor, Take Me Anywhere’.

Selain itu, Hee berkata, aplikasi rasmi pelancongan negeri iaitu ‘Go Selangor!’ telah dimuat turun hampir 2,000 pengguna dan diakses sebanyak 6,820 kali.

“Aplikasi tersebut menerima respons agak baik dari pengguna namun terdapat beberapa penambahbaikan yang dicadang seperti pakej tawaran yang perlu diperbanyakkan.

“Seramai 313 operator terlibat pada 2022 yang terdiri daripada sektor perhotelan, makanan dan minuman, gaya hidup, penjualan tiket, lokasi menarik dan aktiviti pelancongan,” katanya.

Beliau berkata 1,000 operator akan ditambah dalam suku pertama 2023 bagi merancakkan penggunaan aplikasi tersebut.

Aplikasi ‘Go Selangor!’ yang dilancarkan pada April tahun lepas bagi memudahkan pelancong mendapat akses penuh kepada produk pelancongan di negeri itu selain menempatkan pelbagai operator atau peniaga.

Melalui aplikasi yang boleh dimuat turun melalui Google Play Store dan IOS itu, pengguna boleh membeli tiket, menempah hotel, chalet, inap desa, pengangkutan dan lain-lain. – BERNAMA


Penuntut universiti dikhuatiri lemas di Pantai Cherating

KUANTAN: Seorang penuntut universiti awam hilang dikhuatiri lemas ketika mandi bersama rakan-rakannya di Pantai Cherating, dekat sini hari ini.

Ketua Polis Daerah Kuantan, ACP Wan Mohd Zahari Wan Busu berkata, pihaknya menerima maklumat mengenai mangsa dikenali sebagai Adam Ridhuan Abdul Rejab, 18, yang berasal dari Sri Kembangan, Selangor itu sekitar 1.45 petang tadi.

Beliau berkata, siasatan awal mendapati mangsa bersama 19 lagi rakannya ke lokasi pelancongan itu untuk berkelah dan berehat.

“Menurut rakan mangsa, ketika membuat permainan bulatan di dalam air, ombak tinggi telah melanda kawasan itu dan mereka berpecah manakala mangsa kelihatan berada di kawasan yang lebih dalam, sebelum hilang daripada pandangan rakan-rakannya.

“Rakan mangsa kemudiannya mendapatkan bantuan orang sekeliling dan menyusuri pantai untuk mengesan mangsa yang memakai singlet celoreng hijau serta seluar pendek berwarna hitam,” katanya ketika dihubungi hari ini.

Wan Mohd Zahari berkata, operasi mencari dan menyelamat mangsa masih diteruskan dengan bantuan daripada Jabatan Bomba dan Penyelamat Malaysia Pahang. – BERNAMA


Institusi TVET perlu teruskan peranan lahir tenaga kerja berkemahiran

KUALA LUMPUR: Institusi Pendidikan Teknikal dan Latihan Vokasional (TVET) perlu terus memainkan peranan melahirkan tenaga kerja yang cekap, berkemahiran dan menyumbang kepada pembangunan negara serta memenuhi keperluan pasaran pekerjaan era semasa.

Timbalan Perdana Menteri, Datuk Seri Dr Ahmad Zahid Hamidi berkata, kemahiran vokasional dan teknikal merupakan kunci tenaga kerja berkualiti serta meningkatkan produktiviti dalam semua sektor ekonomi bagi menghadapi cabaran Revolusi Perindustrian 4.0 serta era pendigitalan.

“Saya sedar akan amanah saya untuk menyediakan lebih banyak peluang pendidikan TVET agar dapat menggalakkan lebih ramai penyertaan dengan tawaran pilihan pembelajaran vokasional dan teknikal yang menarik serta mempunyai prospek masa depan yang cerah.

“Kita mesti menggilap potensi dan bakat dalam kalangan belia agar menjadi lebih kreatif, inovatif dan produktif sekali gus menjana pendapatan yang mampu memangkin kehidupan mereka yang lebih bermakna. Agenda ini dekat di hati saya,” katanya menerusi hantaran di Facebook beliau hari ini, sempena Sambutan Hari TVET Negara 2023.

Bertemakan ‘TVET Pemangkin Pembentukan Malaysia MADANI’, Ahmad Zahid berkata pendidikan TVET akan terus diperkasa dalam usaha melahirkan generasi yang berkualiti dan kompetitif. – BERNAMA


Polis siasat kebocoran dokumen penghakiman perbicaraan kes Rosmah

KUALA LUMPUR: Polis sedang menjalankan siasatan berhubung dakwaan kebocoran dokumen penghakiman perbicaraan melibatkan Datin Seri Rosmah Mansor yang disiarkan di sebuah portal berita tempatan, semalam.

Ketua Polis Daerah Sentul ACP Beh Eng Lai berkata pihaknya menyiasat kes itu mengikut Seksyen 8 Akta Rahsia Rasmi 1972 kerana kesalahan membocorkan maklumat, Seksyen 203A Kanun Keseksaan (kesalahan mendedahkan maklumat) dan Seksyen 233 Akta Komunikasi dan Multimedia 1998 (kesalahan menyebarkan kenyataan jelik).

Beliau berkata polis menerima aduan mengenai perkara itu daripada seorang pegawai Mahkamah Tinggi di sini, semalam.

“Semasa pengadu berada di Kompleks Mahkamah Kuala Lumpur, pengadu telah dimaklumkan berlaku kebocoran dokumen dalaman sulit yang merupakan dokumen draf awal disediakan Unit Penyelidikan Mahkamah Tinggi Kuala Lumpur.

“Dokumen itu merupakan dokumen penyelidikan mengenai kes yang masih dalam perbicaraan dan merupakan pendapat Unit Penyelidikan sebagai rujukan kepada Hakim,” katanya dalam kenyataan hari ini.

Beh berkata dokumen berkenaan akan dipinda berdasarkan kajian serta bacaan dan ia bukan satu keputusan penghakiman.

Menurutnya, hasil semakan polis mendapati terdapat satu artikel dimuat naik di sebuah portal berita bertajuk ‘Rosmah Mansor Will Be Pronounced Guilty On 1st September 2022’, yang dikeluarkan semalam.

Beliau berkata laporan media itu mendakwa keputusan mahkamah mendapati Rosmah bersalah telah disediakan namun pengadu mendapati dokumen tersebut dipinda daripada dokumen asal.

“Polis menasihatkan orang ramai supaya tidak sewenang-wenangnya memuat naik sebarang artikel yang boleh menimbulkan kegusaran dan keresahan dalam kalangan masyarakat.

“Orang ramai yang mempunyai maklumat mengenai perkara itu boleh menghubungi bilik gerakan Ibu Pejabat Polis Daerah Sentul di talian 03-4048 2222,” katanya. – BERNAMA


Paris Saint-Germain gantung Messi selepas lawat Arab Saudi tanpa kebenaran

Bintang Argentina itu tidak boleh bermain atau berlatih dan tidak dibayar sepanjang tempoh pergantungan, lapor Agensi Anadolu memetik akhbar L’Equipe.

Berikutan itu, Messi akan terlepas perlawanan Ligue 1 menentang Troyes pada 7 Mei dan aksi bertemu  Ajaccio pada 13 Mei.

Pemain berusia 35 tahun itu menjaringkan 20 gol dan membantu 19 gol dalam 37 perlawanan musim ini.

Messi membimbing Argentina merangkul kejuaraan Piala Dunia Qatar 2022 apabila menewaskan juara 2018 Perancis 4-2 menerusi penentuan sepakan penalti. – BERNAMA-ANADOLU


Tiada MP BN akan kosongkan kerusi Parlimen – Zahid

LENGGONG: Pengerusi Barisan Nasional (BN), Datuk Seri Dr Ahmad Zahid Hamidi memberi jaminan bahawa tiada seorang pun Ahli Parlimen gabungan politik itu yang akan bertindak mengosongkan kerusi masing-masing sekali gus menumbangkan Kerajaan Perpaduan.

Presiden UMNO itu berkata, beliau sendiri telah melakukan kaji selidik ke atas semua Ahli Parlimen BN dan ura-ura menjatuhkan kerajaan nyata tidak berasas.

“Saya nak tegaskan di sini BN tetap komited untuk meneruskan kerjasama dengan Kerajaan Perpaduan.

“Walaupun saya dengar ada yang nak gugat Kerajaan MADANI… ada 13 orang akan letak jawatan, kemudian 15 orang… hakikatnya, saya melakukan sendiri kaji selidik, tiada seorang pun yang akan meninggalkan atau mengosongkan kerusi mereka,” katanya.

Beliau berkata demikian ketika berucap pada Majlis Rumah Terbuka Aidilfitri UMNO Perak di Kolej Kemahiran Tinggi MARA Lenggong di sini hari ini.

Turut hadir Menteri Besar, Datuk Seri Saarani Mohamad, Ahli Parlimen Lenggong yang juga Timbalan Menteri Dalam Negeri, Datuk Seri Shamsul Anuar Nasarah dan Pengerusi Pakatan Harapan Perak, Datuk Seri Dr Mujahid Yusof.

Media sosial sebelum ini heboh melaporkan desas-desus mengenai Setiausaha Agung Perikatan Nasional, Datuk Seri Hamzah Zainudin yang dikatakan telah memiliki jumlah Surat Akuan Bersumpah yang mencukupi untuk mengambil alih jawatan Perdana Menteri.

Terdapat juga laporan 15 Ahli Parlimen BN yang akan meletak jawatan bagi memberi laluan kepada Pilihan Raya Kecil.

Mengenai Pilihan Raya Negeri di Kelantan, Terengganu, Kedah, Selangor, Negeri Sembilan dan Pulau Pinang, Ahmad Zahid yang juga Timbalan Perdana Menteri yakin usaha mewujudkan keserasian antara jentera parti dalam Kerajaan Perpaduan telah berjaya ditingkatkan manakala keserasian antara Kerajaan Perpaduan dan kerajaan negeri juga dilihat mulai kukuh. – BERNAMA


Kelulusan RoS bukti kesetiaan PM terhadap parti

KUALA LUMPUR: Perdana Menteri, Datuk Seri Ismail Sabri Yaakob buktikan beliau pemimpin berprinsip, menunaikan janji parti tanpa campur tangan dalam keputusan Jabatan Pendaftaran Pertubuhan (RoS).

Exco Pemuda UMNO Malaysia Kuala Terengganu, Dr Najmil Faiz Mohamed Aris berkata, RoS telah meluluskan permohonan UMNO untuk pemindaan perlembagaan dan membenarkan UMNO menangguh pemilihan parti.

Katanya, selepas ini, pemilihan UMNO di semua peringkat diadakan tidak boleh lebih dari enam bulan selepas Pilihan Raya Umum (PRU).

“Semasa PAU Khas, Ismail Sabri menyokong usul pindaan Perlembagaan UMNO bagi penangguhan pemilihan di semua peringkat Majlis Kerja Tertinggi, Bahagian dan Cawangan.

“Sekarang mana perginya suara sumbang dan tin kosong yang selama ini mengatakan Ismail Sabri mahukan pemilihan parti dahulu kerana beliau mahu menjadi Presiden UMNO.

“Satu per satu tindakan Ismail Sabri memihak kepada UMNO. Hingga Bersatu berasa kecewa dan tidak henti mengugut Perdana Menteri,” katanya dalam satu kenyataan di sini.

Tambahnya, pada masa yang sama Ismail Sabri sangat teliti dengan kerjasama bersama parti-parti yang mendukung kerajaan kini.

“Inilah seni politik Naib Presiden UMNO kita yang bijak dan cermat.

“Walaupun beliau memimpin kerajaan yang dianggotai Bersatu, namun tidak pernah sesekali beliau membelakangi UMNO malah menguntungkan parti.

“Perdana Menteri turut menunaikan janjinya di mana RUU Anti Lompat Parti telah pun lulus dan sekali gus menjadikan UMNO sebagai pelopor dalam reformasi institusi seperti yang dipersetujui dalam Mesyuarat MKT UMNO pada 27 Ogos 2021.

“Saya harap golongan yang memecah belahkan UMNO ini sedar dan bertaubat. Mereka sepatutnya meminta maaf kepada Ismail Sabri,” katanya.

Najmil Faiz memberitahu, sekarang adalah masa ahli UMNO bersatu dan memperkukuhkan parti menghadapi PRU15.

Terima kasih Ismail Sabri kerana telah membuktikan beliau adalah pemimpin UMNO sejati yang sentiasa mendahulukan kepentingan UMNO berbanding peribadi.

Author

Tun Puteh Wanti

View all posts

View all posts


Pemilik sangkar ikan terkejut jumpa mayat wanita Rusia terjun jambatan

GEORGETOWN: Seorang pemilik sangkar ikan terkejut apabila menemui sekujur jasad berupa wanita tersangkut di sangkar ikannya di Pulau Jerejak.

Kejadian yang berlaku itu dilaporkan kepada Pusat Operasi (PUSOP) Agensi Penguatkuasaan Maritim Malaysia (Maritim Malaysia) Negeri Pulau Pinang sekitar jam 1.42 tengah hari, pada Isnin.

Pengarah Maritim Malaysia Negeri Pulau Pinang, Kepten Maritim Abd Razak Mohamed berkata, sebaik menerima laporan tersebut, bot ronda KILAT 26 telah diatur gerak ke lokasi bersama beberapa aset dari agensi sahabat.

Hasil pemeriksaan awal mendapati, mayat mangsa adalah seorang perempuan warga Russia, 34, yang disyaki terjun laut dari jambatan pertama Pulau Pinang lebih kurang jam 2.35 awal pagi Isnin.

Mangsa dilaporkan meninggalkan sebuah beg tangan beserta dokumen pengenalan diri di atas jambatan tersebut sebelum terjun jambatan.

Mayat mangsa kemudian dibawa ke jeti Polis Marin Batu Uban dan disanitasi oleh pihak Kementerian Kesihatan Malaysia (KKM) sebelum diserahkan kepada pihak Polis Perai untuk dibawa ke Hospital Besar Pulau Pinang untuk proses bedah siasat serta siasatan lanjut.

Terdahulu, Maritim Rescue Sub Centre (MRSC) Langkawi telah mengaktifkan Op Carilamat pada jam 6.55 pagi Isnin berhubung kejadian itu dengan melibatkan aset agensi dari Pasukan Polis Marin, Jabatan Bomba dan Penyelamat Malaysia serta Angkatan Pertahanan Awam untuk melaksanakan pencarian.

Author

Diyana Rahip

View all posts

View all posts


Chong Wei kesal dakwaan Tat Meng, Zii Jia

LEGENDA badminton negara, Datuk Lee Chong Wei kesal dengan tindakan pasukan Lee Zii Jia termasuk jurulatihnya, Wong Tat Meng yang mendakwa Persatuan Badminton Malaysia (BAM) membuli para pemain profesional.

Chong Wei kurang senang dengan Tat Meng yang dilihat cuba memperbesarkan perkara remeh dan mahu meletakkan semua kesalahan atas badan induk tersebut.

Beliau berkata, BAM sebelum ini sudah memaklumkan kepada para pemain profesional agar memakai pakaian tanpa penaja sendiri, namun masih dibenarkan menggunakan raket, beg dan kasut daripada penaja masing-masing.

“Saya fikir permintaan BAM kepada pemain-pemain profesional adalah berpatutan kerana memiliki perjanjian dengan penaja. Mengapa kem Zii Jia menjadikan perkara ini sebagai isu sedangkan pemain-pemain lain seperti Teo Ee Yi, Ong Yew Sin dan jurulatih, Rosman Razak tidak ada masalah.

“Zii Jia nampaknya cuba menimbulkan isu yang tidak patut dan terlampau merungut. Dia sepatutnya perlu lebih matang dan tangani masalah dengan lebih bertanggungjawab,” katanya pada Khamis.

Tat Meng pada Rabu meluahkan rasa terkejut selepas BAM tidak membenarkan pemain-pemain profesional mengenakan pakaian sukan jenama selain daripada penaja badan induk itu jika mahu berlatih di Akademi Badminton Malaysia (ABM), Bukit Kiara.

Zii Jia turut membalas hantaran yang dibuat Tat Meng menerusi Instagram peribadinya.

“Jangan nanti cakap saya ‘besar kepala’ tak datang training pulak. Aishhhhh… susah ni nak jadi LZJ semua salah I (saya) pening,” tulis Zii Jia.

Chong Wei mengesyorkan jika Zii Jia tidak gembira dengan peraturan yang ditetapkan itu, dia boleh memilih untuk tidak menyertai latihan di akademi tersebut.

Beliau menjelaskan, tujuan utama menjemput para pemain profesional menjalani latihan di ABM adalah sebagai salah satu usaha untuk meningkatkan kemampuan mereka bagi mengharungi setiap kejohanan.

“Saya beri cadangan kepada Tan Sri (Mohamad Norza Zakaria) dan menerima maklum balas positif. Tan Sri teruja dengan konsep ini kerana ia mampu beri manfaat kepada sukan itu.

“Hasilnya adalah persetujuan dicapai bersama pemain-pemain profesional dengan mereka boleh menggunakan fasiliti-fasiliti ABM dua hari seminggu. Semuanya adalah usaha untuk tingkatkan kemampuan pemain,” tambah Chong Wei.

Pemenang tiga pingat perak Sukan Olimpik itu juga berharap Zii Jia menghargai setiap bantuan serta peluang yang diberikan, bukannya merungut. – Sinar Harian

Author

Media Variasi

View all posts

View all posts


Ipoh sasar 500,000 pelancong luar – Datuk Bandar

IPOH: Majlis Bandaraya Ipoh (MBI) menyasarkan 500,000 pelancong luar negara akan mengunjungi bandar raya itu hingga hujung tahun ini sempena Tahun Melawat Ipoh 2023.

Datuk Bandar Ipoh, Datuk Rumaizi Baharin berkata, sasaran itu adalah berdasarkan pencapaian hingga April lepas yang menyaksikan kira-kira 50,000 pelancong luar mengunjungi bandar raya itu, iaitu peningkatan 10 kali ganda berbanding sebelum pandemik COVID-19.

“Sebelum pandemik, pelancong luar negara yang datang ke Ipoh hanya sekitar 4,600 orang namun setakat Mei, sudah ada 50,000 orang. Ini sudah menunjukkan peningkatan 10 kali ganda.

“Hujung tahun ini saya pasti kita akan memperoleh lebih daripada itu,” katanya pada sidang media selepas menghadiri Mesyuarat Serantau dan Pembentangan Promosi Bersama Pelancongan Jawatankuasa Eksekutif Bandar Raya Asia-Pasifik (TPO) ke-40 di sini, hari ini.

Mesyuarat itu yang kali kedua diadakan di Ipoh selepas 2015, dirasmikan oleh Ahli Dewan Undangan Negeri (ADUN) Pasir Pinji mewakili Pengerusi Jawatankuasa Pelancongan, Industri, Pelaburan dan Pembangunan Koridor negeri, Loh Sze Yee.

Turut hadir Setiausaha Agung TPO, Woo Kyoung-Ha.

Antara wakil bandar raya yang menghadiri mesyuarat itu termasuk Busan, Korea Selatan, Sanya (China), Ho Chi Minh City (Vietnam), Pariaman (Indonesia) serta Taiping dan Ipoh. – BERNAMA


Pemilik syarikat didakwa kes rasuah RM22.76 juta berkaitan beras

KUALA LUMPUR: Seorang pemilik syarikat mengaku tidak bersalah atas pertuduhan berhubung tiga pertuduhan mengemukakan tuntutan palsu bagi projek membekalkan produk beras kepada Kedah Agro Holding Bhd berjumlah RM22.76 juta, enam tahun lalu.

C Kuganeswaran, 37, membuat pengakuan itu selepas pertuduhan dibaca di di hadapan Hakim Mahkamah Sesyen, Rozina Ayob yang mana tertuduh sedang mendapatkan rawatan di salah sebuah hospital di Klang, Selangor.

Mengikut ketiga-tiga pertuduhan kes yang dikendalikan Mahkamah Sesyen di sini, lelaki itu didakwa memberi tiga set dokumen tuntutan palsu kepada seorang ejen SME Development Bank Malaysia Berhad mengenai pembiayaan ‘Commodity Murabahah Term Financing- I Facility/ Commodity Murabahah Revolving Financing- i Facility (CRMF-i– III) bagi projek membekalkan produk beras kepada Kedah Agro Holding Bhd berjumlah RM22.76 juta yang mana pembekalan tersebut tidak dilakukan.

Kesalahan didakwa dilakukan di Pejabat SME Development Bank Malaysia Berhad di sini, pada 27 Januari, 1 dan 14 Mac 2017.

Pertuduhan dibuat mengikut Seksyen 18 Akta Suruhanjaya Pencegahan Rasuah 2009 dan boleh dihukum di bawah Seksyen 24(2) akta sama yang memperuntukkan hukuman maksimum penjara 20 tahun serta denda lima kali nilai palsu atau RM10,000 mengikut mana lebih tinggi, jika sabit kesalahan.

Kes itu dikendalikan Timbalan Pendakwa Raya Mohd ‘Afif Ali manakala tertuduh diwakili peguam, Datuk Abu Bakar Isa Ramai.

Mahkamah membenarkan tertuduh diikat jamin RM60,000 bagi semua pertuduhan termasuk syarat tambahan, menyerahkan pasport kepada mahkamah dan melapor diri di pejabat SPRM berdekatan sekali setiap bulan.

Mahkamah menetapkan 23 November depan untuk sebutan kes.

Author

Media Variasi

View all posts

View all posts


Bersatu sedia terima KJ, mampu menangkan PN dalam PRN – Wan Fayhsal

CYBERJAYA: Ketua Armada Bersatu, Wan Ahmad Fayhsal Wan Ahmad Akmal menjangkakan bekas Ketua Pemuda UMNO, Khairy Jamaluddin mampu memenangkan PN dalam Pilihan Raya Negeri (PRN) akan datang.

Memetik laporan Utusan Malaysia, Ahli Parlimen Machang itu yakin PN mampu memenangi Selangor dan Negeri Sembilan jika Khairy bertanding menggunakan tiket PN.

Menurutnya, politik ini umpama persaingan di padang bole sepak dan kadang-kadang sebuah pasukan memerlukan ‘pemain import’.

“Politik ini umpama perlawanan bola sepak, kita kena import pemain luar untuk menang.

“Begitu dengan Khairy, bagi UMNO dia sudah tidak berguna tetapi bagi PN amat berguna demi masa depan Malaysia,” katanya.

Untuk rekod, Khairy dan bekas Pengerusi UMNO Selangor, Tan Sri Noh Omar sah dipecat UMNO pada Januari lalu.

Khairy baru-baru ini berkata, sedang mempertimbangkan untuk bertanding di Selangor selepas ditawarkan oleh sesebuah parti yang tidak dinamakan, untuk menjadi menteri besar sekiranya menang, lapor The Star.

Mengulas lanjut, Wan Ahmad Fayhsal berkata, Khairy mampu mewujudkan gelombang baharu untuk menarik pengundi muda dan atas pagar memberikan sokongan kepada PN.

“Kalau Umno anggap Khairy sebagai beban, tetapi Bersatu, kita anggap dia satu kelebihan yang mampu mencetuskan gelombang baru dalam politik Malaysia.

“Jadi kita sedia terima Khairy kalau dia sedia terima lamaran kita,” katanya lagi.

Walaupun Presiden Bersatu, Tan Sri Muhyiddin Yassin mengalu-alukan Khairy menyertai parti mereka, Wan Ahmad Fayhsal mengakui pihaknya tidak pasti bagaimana pendirian Khairy dan perkara itu perlu ditanyakan sendiri kepada beliau sendiri.

Author

Faridah Amiratul

View all posts

View all posts


Gurauan kasar tarik kerusi bawa padah, murid 11 tahun cedera tulang belakang

AKIBAT gurauan tidak bertempat, seorang murid sekolah rendah terlantar kesakitan selepas mengalami komplikasi kecederaan tulang belakang disebabkan rakannya menarik kerusi ketika dia mahu duduk.

Kejadian itu dikongsikan oleh ibunya menerusi TikTok @azera5276, memaparkan keadaan anak perempuannya yang berusia 11 tahun menangis kesakitan di atas katil.

Perkara yang ditakuti , kakak iqa jatuh disebabkan kawan tarik kerusi ketika di sekolah,now kena bedridden selagi tidak sembuh ..Allah …semua pihak perlu diingatkan tentang bahayanya gurauan begituu…sekarang kami yang alami ujian ini…doakan kakak iqa cepat sembuh….AAMIN #fypシ #shahalam #jatuhdisebabkankawantarikkerusi

♬ Sayang Sampai Mati – Repvblik

“Perkara yang ditakuti, kakak Iqa jatuh disebabkan kawan tarik kerusi ketika di sekolah. Now kena bedridden selagi tidak sembuh,” tulisnya.

Tambahnya, selepas ditahan selama empat hari di wad, anaknya dibenarkan pulang namun, perlu berulang-alik ke hospital bagi menerima rawatan fisioterapi.

“Disebabkan jatuh tempoh hari, kakak Iqa mengalami patah tulang coccyx, disc bulge dan bone bruise.

“kita akan berulang-alik pulak ke hospital untuk buat fisio ya kakak. Ibu ayah akan buat yang terbaik untuk kakak.

“Kakak je anak perempuan ibu ayah sekarang kakak makan ubat tahan sakit dan fisio,” luahnya.

Sementara itu, wanita ini sempat memberi peringatan kepada orang ramai bahawa perbuatan menarik kerusi merupakan satu kesalahan yang serius.

“Semua pihak perlu diingatkan tentang bahayanya gurauan begitu… sekarang kami yang alami ujian ini… doakan kakak Iqa cepat sembuh,” pesannya.

Author

Nurul Ain Japri

View all posts

View all posts


Dinding unit kediaman tercabut akibat hujan dan ribut, DBKL ambil tindakan segera

KUALA LUMPUR: Dewan Bandaraya Kuala Lumpur (DBKL) telah mengambil langkah proaktif bagi melindungi keselamatan penyewa Perumahan Awam Loke Yew, di sini, selepas satu dinding kayu salah sebuah unit rumah di kediaman flat itu tercabut akibat hujan dan ribut petang semalam.

DBKL memaklumkan pihaknya sudah menutup dan memagar kawasan dinding yang tercabut itu menggunakan ‘hazard tape’ bagi mengelakkan kejadian tidak diingini berlaku di unit kediaman itu.

“Dinding sementara telah dipasang di unit terlibat sebelum kerja-kerja baik pulih dinding kekal dilaksanakan dalam tempoh terdekat,” menurut DBKL dalam kenyataan hari ini.

Selain itu, tindakan sama juga telah diambil terhadap empat unit rumah di Blok 3, Perumahan Awam Seri Johor, di sini, selepas bumbung blok berkenaan tercabut akibat insiden hujan dan ribut itu.

“Kerja-kerja pemasangan kanvas sementara telah dilakukan di bumbung unit terlibat sebelum kerja-kerja baik pulih bumbung kekal dilaksanakan dalam tempoh terdekat.

“Bekalan elektrik di unit terlibat juga telah diputuskan bagi tujuan keselamatan manakala penghuni yang terlibat telah berpindah ke rumah saudara mara di kawasan berhampiran,” menurut kenyataan itu.

DBKL turut memaklumkan tiada pusat pemindahan sementara dibuka buat masa ini. – BERNAMA


Kementerian Kerja Raya nafi dakwaan ‘Malaysia ke-12 terbawah miliki jalan raya terburuk’

KUALA LUMPUR: Kementerian Kerja Raya (KKR) menafikan artikel sebuah akhbar tempatan yang bertajuk Malaysia ke-12 Terbawah Miliki Jalan Raya Terburuk yang dikeluarkan semalam.

Menurut kenyataan KKR yang dikeluarkan hari ini, artikel berkenaan tidak tepat dan mengelirukan kerana menggunakan laporan Worst and Best Roads – US and International Ranking yang dijalankan oleh sebuah firma pendidikan pemandu Zutobi dan memberikan persepsi yang kurang baik terhadap kualiti keseluruhan jalan raya di Malaysia.

Ia susulan laporan berkenaan hanya mengambil kira empat faktor iaitu kualiti jalan raya, peningkatan kualiti jalan raya, kematian jalan raya dan saiz relatif rangkaian jalan raya dan hanya mengambil kira data untuk 59 negara sahaja, bukan semua negara di dunia.

KKR turut menjelaskan bahawa terdapat sebuah lagi kajian yang dikeluarkan Utusan Malaysia pada 10 Ogos lepas dengan tajuk “Kualiti jalan di Malaysia 21 terbaik di dunia, mengatasi Australia, Britain, New Zealand” dengan menggunakan sumber dikeluarkan oleh The Global Economy yang memperoleh data berdasarkan komponen kualiti jalan  diterbitkan oleh Indeks Daya Saing Global.

“Kajian itu turut memetik sumber sahih daripada kajian eksekutif melibatkan sejumlah 14,000 tokoh dari 144 negara yang menyertai Forum Ekonomi Dunia yang berpusat di Davos, Switzerland,” menurut kenyataan itu.

Menurut kenyataan itu lagi, berdasarkan data daripada kajian Utusan Malaysia, tahap jalan raya negara ini adalah antara terbaik iaitu 5.3 mata daripada julat keseluruhan tujuh mata, di samping tahap jalan di Malaysia adalah lebih baik berbanding Sweden (ke-23), Kanada (ke-31), Australia (ke-33), Britain (ke-37) dan menduduki tangga kedua di Asia Tenggara, Malaysia menduduki tangga kedua selepas Singapura.

Sementara itu, KKR sentiasa mengambil perhatian terhadap semua laporan kajian yang diterbitkan sebagai satu kaedah semak dan imbang bagi memastikan penyampaian perkhidmatan yang terbaik untuk rakyat.

“Pelbagai komitmen berterusan dilaksanakan KKR khusus dalam menjaga kualiti jalan raya di negara ini, penyenggaraan ini difokuskan kepada Jalan Persekutuan dengan jumlah panjang 20,017 kilometer, selain KKR menerima sebanyak lebih RM900,000 peruntukan sebagai kos penyenggaraan jalan raya di seluruh negara dan 6,656 tampalan jalan berlubang telah dilaksanakan sehingga Ogos lepas,” menurut KKR.

Dalam kenyataan sama, KKR juga memfokuskan kepada usaha berterusan menjaga kualiti jalan raya menerusi kempen Zeropotholes sejak 2016 dan Kempen Kita Jaga Jalan Kita yang dilancarkan pada November 2021.

Selain itu, peruntukan tambahan sebanyak RM130 juta telah diluluskan bagi tujuan Perbelanjaan Pembangunan Kerja-Kerja Penyenggaraan Berkala Pavemen di Jalan Persekutuan Seluruh Malaysia secara sekali beri melalui surat Kementerian Kewangan Malaysia pada 13 September lepas. – BERNAMA


MT UMNO putuskan sokong kerajaan perpaduan bukan diterajui PN

KUALA LUMPUR: UMNO menyokong untuk menyertai kerajaan perpaduan seperti yang dizahirkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, namun bukan yang diterajui oleh Perikatan Nasional (PN).

Setiausaha Agung UMNO, Datuk Seri Ahmad Maslan dalam kenyataannya berkata, ia diputuskan dalam Mesyuarat Khas Majlis Tertinggi (MT) UMNO yang dipengerusikan oleh Datuk Seri Dr Ahmad Zahid Hamidi yang juga Presiden UMNO.

“MT sebulat suara memutuskan untuk menyokong dan menjunjung titah Ke Bawah Duli Yang Maha Mulia Seri Paduka Baginda Yang Di-Pertuan Agong supaya  Barisan Nasional mengambil bahagian dalam Kerajaan Perpaduan …bagi memastikan sebuah kerajaan yang stabil dan makmur dapat dibentuk,” katanya dalam kenyataan yang dikeluarkan selepas mesyuarat lebih tiga jam di Menara Dato Onn di sini malam tadi.

Katanya namun kerajaan itu bukanlah yang diterajui oleh PN.

Beliau berkata MT juga bersetuju semua wakil-wakil parti yang memenangi kerusi Parlimen pada Pilihan Raya Umum Ke-15 mematuhi dan menerima sebarang bentuk Kerajaan Perpaduan atau lain-lain bentuk kerajaan yang bakal dimasyhurkan oleh Seri Paduka Baginda.

Menurut Ahmad,  mesyuarat MT  UMNO turut memperkukuhkan sokongan terhadap Ahmad Zahid untuk terus kekal menerajui sebagai Pengerusi BN dan sebulat suara menyokong beliau sebagai Presiden UMNO.

MT telah mengambil maklum dan memperhalusi segala butiran kedua-dua perbincangan yang telah dijalankan oleh Jawatankuasa Perundingan BN dengan Pakatan Harapan (PH) dan PN, katanya.

Beliau turut memaklumkan Perhimpunan Agung UMNO  2022 akan diadakan dari 21 hingga 24 Disember.

Pada PRU15 baru-baru ini BN hanya memenangi 30 kerusi Parlimen, pencapaian terburuk dalam sejarah, manakala PH menang 82 kerusi, Perikatan Nasional (73), Gabungan Parti Sarawak (23), Gabungan Rakyat Sabah (enam), Parti Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.

Keputusan PRU15 menyaksikan tidak ada parti mahupun blok parti politik yang berjaya mendapat majoriti sekali gus menyebabkan Parlimen tergantung.

Majlis Raja-Raja akan bermesyuarat hari ini bagi membincangkan pembentukan kerajaan baharu. – BERNAMA


EPL: City tumbang di tangan Brentford

PENYERANG, Ivan Toney menjadi wira buat Brentford menerusi jaringan dua gol membantu pasukannya menewaskan juara bertahan, Manchester City dalam perlawanan Liga Perdana Inggeris 2022/2023, di Stadium Etihad, malam tadi.

Tandukan Toney pada minit ke-16 meletakkan Brentford di hadapan namun City berjaya menyamakan kedudukan dengan sepakan voli yang padu dari Phil Foden sebelum babak pertama perlawanan berakhir.

Perlawanan di separuh masa kedua, kegagalan skuad Pep Guardiola menembusi benteng pertahanan Brentford pada separuh masa kedua dihukum dengan pasukan pelawat menjaring gol kemenangan oleh Toney di minit kelapan waktu kecederaan.

Aksi memukau Toney dalam perlawanan ini merupakan respons terbaik buat penyerang tersebut yang disisihkan dari tersenarai dalam barisan skuad kebangsaan England untuk kejohanan Piala Dunia 2022 di Qatar.

Kekalahan ini menyaksikan City berada di kedudukan kedua dalam liga yang akan berehat sehingga bulan depan untuk Kejohanan Piala Dunia Qatar dan ketinggalan lima mata di belakang Arsenal yang berjaya mengalahkan Wolves 2-0 dalam perlawanan awal pagi tadi.

Author

Mohamad Fitri Hazim Hazam

View all posts

View all posts


KPDN siasat dakwaan pelancong dicaj RM120 untuk gunting rambut

KUALA LUMPUR: Kementerian Perdagangan Dalam Negeri dan Kos Sara Hidup (KPDN) akan menyiasat dakwaan pelancong asing yang mendakwa dicaj RM120 di sebuah kedai gunting rambut di sekitar Bukit Bintang di sini.

Menteri berkenaan, Datuk Seri Salahuddin Ayub berkata, sekiranya dakwaan itu benar, tindakan tegas akan diambil terhadap tukang gunting rambut itu memandangkan perkara berkenaan melanggar Akta Kawalan Harga dan Anti Pencatutan 2011.

“Kita sentiasa memberikan nasihat berterusan supaya setiap peniaga mesti patuh dan memastikan servis yang diberikan sama ada kepada rakyat atau pelancong dari luar mestilah berpatutan, jangan mengenakan caj atau ambil peluang meraih keuntungan melampau,” katanya kepada pemberita di sini hari ini.

Kejadian itu tular selepas pasangan dipercayai dari England memuat naik video berdurasi dua minit 15 saat di TikTok memaparkan pertikaman lidah antara mereka dan seorang tukang gunting warga asing selepas dicaj RM120 untuk potongan rambut.

Mengenai pandangan Pengarah Urusan Pasar Raya Mydin, Datuk Ameer Ali Mydin yang menegur peniaga Menu Rahmah agar menghentikan mentaliti subsidi, Salahuddin berkata, kerajaan akan meneruskan kajian mengenai pemberian insentif bagi peniaga berkenaan selepas sambutan Aidilfitri ini.

“Mungkin apa yang dikatakan Datuk Ameer itu dalam kapasiti beliau sebagai pemain industri kerana di pihak kerajaan bagi saya, biarlah kita buat satu kajian dahulu, kita perlu ada data, fakta yang tepat dan bertanggungjawab sebelum kita membuat apa-apa keputusan atau cadangan kepada pihak kerajaan,” katanya.

Ameer Ali dilaporkan berkata, golongan peniaga yang menyediakan Menu Rahmah diingatkan supaya berhenti daripada mengharapkan subsidi tambahan kerajaan dengan menjadikan pembabitan dalam program itu sebagai alasan.

Sebelum ini, Salahuddin menyebut KPDN akan memulakan kajian bagi memperhalusi insentif kepada peniaga yang terlibat dalam pelaksanaan Menu Rahmah bagi membantu peniaga yang terlibat.

Terdahulu, beliau menyerahkan 50 Bakul Rahmah sumbangan Grab Malaysia kepada rakan pemandu dan penghantar Grab di sini, dengan sumbangan juga akan diserahkan kepada kira-kira 80,000 pemandu dan penghantar makanan di bawah syarikat itu. – BERNAMA


Muhyiddin nafi dakwaan terlibat dalam pemberian kontrak kepada syarikat menantu

KUALA LUMPUR: Pengerusi Perikatan Nasional Tan Sri Muhyiddin Yassin menafikan dakwaan yang beliau terlibat dalam pemberian kontrak Sistem Imigresen Bersepadu Nasional (NIISe) kepada syarikat IRIS Corporation Berhad yang dikaitkan dengan menantunya.

Presiden Bersatu itu menyifatkan laporan disiarkan dalam sebuah portal pada Rabu berhubung perkara tersebut adalah fitnah jahat yang sengaja direka untuk mencalarkan maruah beliau dan keluarganya.

“Saya sebagai Perdana Menteri pada masa itu sama sekali tidak terlibat dalam proses penganugerahan kontrak NIISe kepada IRIS Corporation Berhad yang dijalankan secara tender terbuka,” menurutnya dalam hantaran di laman Facebook.

Ahli Parlimen Pagoh itu juga berkata proses perolehan kontrak tersebut dibuat mengikut tatacara perolehan biasa di bawah seliaan Kementerian Kewangan dan kementerian berkaitan serta bukan berada di bawah bidang kuasa beliau sebagai Perdana Menteri ketika itu.

“Selain itu, tiada mana-mana ahli keluarga saya mempunyai kepentingan dalam IRIS Corporation Berhad sama ada sebagai pengarah syarikat atau pemegang saham,” katanya. – BERNAMA


JDT terus unggul di persada liga, benam Melaka United FC 4-0

ISKANDAR PUTERI: Johor Darul Ta’zim (JDT) terus unggul di persada Liga Super selepas membenam Melaka United FC 4-0 di Stadium Sultan Ibrahim, di sini, malam ini.

JDT dilihat seperti melepaskan geram pada aksi malam ini susulan tersingkir di pusingan 16 saingan Liga Juara-Juara AFC, selepas tewas 0-5 kepada Urawa Red Diamonds di Stadium Saitama 2002, Jepun, pada 19 Ogos lepas.

Terdahulu, skuad kendalian Hector Bidoglio yang menguasai perlawanan separuh masa pertama menjaringkan gol seawal minit 13 menerusi Fernando Martin Forestieri.

Pemain sensasi dari  Brazil, Bergson Gustavo Silveira Da Silva juga tidak ketinggalan menghadiahkan dua jaringan masing-masing pada minit 32 dan 42.

Anak buah Mohd Asri Ninggal dilihat mempunyai peluang keemasan untuk membuat jaringan pada babak kedua perlawanan, menerusi Wan Zaharulnizam Wan Zakaria selepas menerima hantaran jauh Syahrul Azwari Ibrahim, namun gagal memanfaatkan peluang terhidang selepas penjaga gol JDT, Muhammad Haziq Nadzli, menghadang jaringan pada minit 56.

JDT yang dihadiahkan sepakan percuma selepas Bergson dijatuhkan Mohamad Fakrullah Rosli pada minit 66, bagaimanapun, gagal menambah jaringan selepas sepakan yang diambil oleh Leandro Sebastian Velasquez berjaya ditepis penjaga gol Tian Keat See.

Percubaan Muhammad Safawi Rasid dalam kotak pada minit ke-79 juga kecundang selepas tendangannya ditepis Tian.

Namun begitu, Bergson melakukan kejutan dengan mencipta hatrik pada perlawanan kali ini selepas tendangan kencangnya membolosi gawang Melaka United FC pada minit ke 85, sekali gus mencatatkan jaringan ke-20 beliau dalam liga musim ini.

Kemenangan itu menyaksikan JDT mengekalkan rekod tanpa kalah selepas 15 perlawanan dan mengumpul 41 mata, sekali gus memberi laluan cerah kepada Skuad Harimau meraih kejuaraan liga kali kesembilan berturut-turut. – BERNAMA


PATI India, Pakistan jadikan hotel bajet Kelantan rumah transit

KUALA LUMPUR: Kegiatan sindiket penyeludupan manusia yang menjadikan sebuah hotel bajet di Kota Bharu, Kelantan, sebagai rumah transit pendatang asing tanpa izin (PATI) terbongkar, dalam serbuan Op Gelombang V, pada 13 September lalu.

Ketua Pengarah Imigresen, Datuk Ruslin Jusoh berkata, serbuan jam 10.20 pagi, Rabu lalu membabitkan sepasukan pegawai Imigresen daripada Bahagian Perisikan dan Operasi Khas Jabatan Imigresen Malaysia Putrajaya dan Kelantan.

“Dalam serbuan ini, kami menahan 51 PATI terdiri daripada 39 lelaki dan empat wanita warga India, dua lelaki Pakistan serta dua wanita dan empat kanak-kanak lelaki warga Thailand berusia antara dua hingga 60 tahun.

“Selain itu, lima ahli sindiket yang juga warga tempatan terdiri daripada pemilik hotel bajet, dua penjaga premis dan dua transporter berusia antara 23 hingga 57 tahun turut ditahan.

“Kami turut merampas wang tunai sebanyak RM5,300, 42 pasport India dan empat kenderaan terdiri daripada kereta sedan dan kenderaan pelbagai guna (MPV) yang digunakan untuk membawa PATI ke lokasi transit berkenaan,” katanya dalam kenyataan pada Sabtu.

Ruslin berkata, sindiket itu dipercayai aktif sejak pertengahan tahun lalu dan menyasarkan PATI berasal dari India, yang mahu memasuki negara ini untuk merebut peluang pekerjaan secara haram.

“Modus operandi sindiket ini adalah dengan menyeludup PATI terutama warga India yang memasuki negara ini melalui negara jiran dengan menggunakan laluan haram di sempadan.

“PATI ini akan diangkut transporter tempatan dan akan dikumpulkan di rumah transit itu sebelum dihantar ke lokasi tertentu.

“Hasil siasatan awal dilakukan mendapati sindiket itu mengenakan bayaran antara RM8,000 hingga RM10,000 bagi setiap seorang PATI,” katanya.

Semua PATI yang ditahan ditempatkan di Depot Imigresen Tanah Merah, manakala lima lelaki tempatan terbabit direman selama enam hari bagi membantu siasatan.

“Jabatan ini akan membanteras habis-habisan sindiket penyeludupan manusia dalam menguatkuasakan undang-undang demi menjaga keselamatan dan kedaulatan negara.

“Tindakan tegas akan dikenakan ke atas mana-mana pihak yang didapati melakukan kesalahan di bawah Akta Imigresen 1959/63, Akta Pasport 1966, Peraturan-Peraturan Imigresen 1963 dan Akta Anti Pemerdagangan Orang dan Penyeludupan Migran (ATIPSOM) 2007,” katanya.

Author

Fazleen Safina Abd Jamil

View all posts

View all posts


Sultan Johor percaya akidah kuat, tiada sebab larang lawat rumah ibadat

KUALA LUMPUR: Sultan Johor, Sultan Ibrahim Sultan Iskandar bertitah, tiada sebab untuk melarang umat Islam melawat rumah ibadat agama lain selagi tidak terlibat dalam ritual atau upacara keagamaan mereka.

Baginda juga menolak isu polemik yang berpanjangan.

“Ini jelas dan saya percaya sepenuhnya pada umat Islam kerana akidah mereka kuat dan tidak goyah. Saya tidak mahu panjangkan perkara ini.

“Tidak perlu polemik sebegini,” titah baginda dipetik dalam wawancara The Star.

Titah baginda, garis panduan Majlis Agama Islam Johor (MAIJ) berkaitan perkara itu adalah jelas.

Februari lalu, kerajaan Johor mengumumkan akan mewartakan fatwa yang melarang orang Islam hadir ke upacara penganut agama bukan Islam.

Bagaimanapun, di Selangor, peraturannya lebih ketat apabila program melibatkan umat Islam di rumah ibadat agama lain dilarang sama sekali.

Isu itu menjadi hangat selepas agensi kerajaan pusat menjalan program “Jom Ziarah” bagi mendedahkan anak mudah berkaitan nilai-nilai bersama pelbagai kepercayaan.

Program itu termasuk lawatan ke sebuah gereja di Klang, Selangor. Ia bagaimanapun telah dibatalkan.

Author

Tun Puteh Wanti

View all posts

View all posts


Sanusi didakwa ‘tayang’ kertas undi, langgar Akta Kesalahan Pilihan Raya 1954

KUALA LUMPUR: Menteri Besar Kedah, Datuk Seri Muhammad Sanusi Md Nor didakwa telah melanggar Akta Kesalahan Pilihan Raya 1954, apabila dengan sengaja menayang kertas undi beliau kepada petugas media.

Memetik perkongsian seorang pengguna laman X, @La_FarEast, gambar yang dilampirkan jelas menunjukkan Muhammad Sanusi, mempamerkan pilihan beliau di atas kertas undi itu, sebelum memasukkannya ke dalam kotak undi.

Semakan ke atas akta berkaitan mendapati ia merupakan satu kesalahan di bawah Perkara (39), yang menyebut – tiada pemilih yang telah mengundi dalam mana-mana pilihan raya boleh, dalam mana-mana prosiding yang mempersoalkan pilihan raya itu, dikehendaki menyatakan siapa yang telah diundinya.

Akta tersebut selanjutnya menyebut, kesalahan itu boleh dihukum penjara sehingga setahun, denda sehingga RM3,000, atau kedua-duanya sekali.

Portal Malaysiakini melaporkan kejadian serupa pernah berlaku sewaktu Pilihan Raya Kecil (PRK) Besut pada 2013, apabila calon BN ketika itu, Tengku Zaihan Che Ku Abdul Rahman melakukan perbuatan yang serupa, dan ditegur oleh Pengerusi Suruhanjaya Pilihan Raya (SPR) ketika itu Tan Sri Abdul Aziz Mohd Yusof.

Astro Awani sedang mendapatkan penjelasan lanjut daripada pihak Muhammad Sanusi dan SPR.

Author

Media Variasi

View all posts

View all posts


TH, bank perantara disaran perketat syarat pengeluaran, simpanan – Rais

KUALA LUMPUR: Lembaga Tabung Haji (TH) dan bank perantara disarankan agar meningkatkan aspek keselamatan urusan perbankan dalam talian, selain memperketat syarat pengeluaran wang secara dalam talian.

Yang Dipertua Dewan Negara, Tan Sri Dr Rais Yatim dalam kenyataan hari ini berkata, langkah itu seperti yang dilaksanakan Permodalan Nasional Berhad (PNB) dalam urusan jual beli Amanah Saham Bumiputera.

Beliau berkata, perkara itu antara yang diputuskan dalam Mesyuarat Bersama Jawatankuasa Pilihan Khas Kesejahteraan Rakyat dan TH yang dipengerusikannya hari ini.

Katanya, mesyuarat itu menerima maklumat daripada TH bahawa kerugian angkara penipuan dalam talian (scammer) setakat ini melibatkan RM1,961,430 menerusi pelbagai institusi perbankan.

“Mesyuarat juga memutuskan supaya pihak bank perantara menyediakan laporan atau penyata ganti rugi yang diberikan kepada mangsa penipuan khususnya berkaitan TH agar masalah itu dapat dipantau dari semasa ke semasa.

“Segala tindakan dan keputusan mesyuarat jawatankuasa ini juga akan diusulkan dalam sidang Dewan Negara akan datang agar isu dan permasalahan yang dihadapi rakyat mendapat perhatian yang sewajarnya,” katanya.

Rais berkata, mesyuarat itu diadakan atas rasa tanggungjawab Dewan Negara khasnya jawatankuasa tersebut terhadap aduan penipuan dalam talian oleh masyarakat khususnya yang berkaitan TH.

Katanya, turut dicadangkan agar tanggungjawab harus diambil pihak bank yang menjadi perantara dalam urusan TH kerana urusan pengeluaran wang simpanan menggunakan perbankan konvensional dan bukannya melalui TH itu sendiri.

“Oleh itu, pihak bank yang bertanggungjawab wajib menentukan kaedah dan jumlah ganti rugi sekiranya syarat-syarat pengawasan perakaunan bank tersebut telah dibolosi,” katanya dalam kenyataan hari ini.

Rais berkata, mesyuarat juga mencadangkan supaya pendeposit TH membuat pilihan mengenai urusan simpanan dan pengeluaran sama ada dibuat secara manual atau dalam talian.

Pada masa sama, Jawatankuasa Pilihan Khas Kesejahteraan Rakyat turut diminta untuk terus aktif mengusulkan perkara berkaitan kepentingan rakyat khasnya berhubung simpanan rakyat di TH.

Selain itu, mesyuarat mencadangkan agar media dan TH memperhebat kempen kesedaran penipuan dalam talian kepada masyarakat menerusi media sosial, cetak dan penyiaran.

“(Mesyuarat) memutuskan bahawa kehilangan wang semasa proses dan interaksi pengeluaran wang (debit) dalam akaun TH adalah tertakluk kepada faktor kesiagaan bank berkenaan (dan) aspek kompensasi kepada mangsa penipuan hendaklah diuruskan melalui polisi insurans perbankan itu sendiri.

“Oleh itu, isu kehilangan wang simpanan pendeposit di bank yang terbabit melalui aktiviti penipuan dalam talian didapati oleh jawatankuasa sebagai tanggungjawab utama bank berkenaan agar pendeposit tidak hilang keyakinan kepada mereka,” katanya.

Antara ahli jawatankuasa yang hadir pada mesyuarat itu ialah pengerusinya, Timbalan Yang Dipertua Dewan Negara, Senator Datuk Seri Dr Mohamad Ali Mohamad dan Senator Datuk Ras Adiba Radzi, manakala pengurusan TH diwakili antaranya Ketua Pegawai Eksekutif, Datuk Seri Amrin Awaluddin dan Pengarah Eksekutif Operasi, Mohamed Ameen Abdul Wahab. – BERNAMA


Kalau saya perasuah, pasti sumbangan wang dibuat atas nama saya – Ahmad Zahid

KUALA LUMPUR: Datuk Seri Dr Ahmad Zahid Hamidi menjelaskan di Mahkamah Tinggi hari ini sekiranya beliau seorang perasuah, pastinya wang RM2 juta yang diterima daripada seorang pengarah syarikat akan dibuat atas nama beliau sendiri dan bukan ditandakan sebagai ‘sumbangan politik’.

Katanya beliau menerima wang RM2 juta dalam tiga cek daripada pengarah syarikat Profound Radiance Sdn Bhd (PRSB), Azlan Shah Jaffril yang ditandakan oleh Azlan Shah sebagai ‘amal jariah’ dan ‘sumbangan politik untuk Timbalan Perdana Menteri’.

“Wang RM2 juta ini tidak dimasukkan ke dalam akaun peribadi saya, tetapi untuk Yayasan Akalbudi (YAB) yang akaunnya dipegang oleh firma guaman Tetuan Lewis & Co.

“Orang yang ikhlas seperti saya ini dituduh, manakala orang yang ‘songlap’ duit tidak dituduh. Saya rasa ini sesuatu yang tidak patut berlaku kepada saya,” kata bekas Timbalan Perdana Menteri itu.

Beliau berkata keterangan Azlan Shah selaku saksi pendakwaan ke-18 juga menyatakan bahawa wang RM2 juta itu adalah sumbangan politik dan kebajikan, dan ia harus diterima mahkamah kerana ia adalah keterangan bersumpah oleh saksi.

Beliau berkata demikian ketika disoal balas Timbalan Pendakwa Raya Abdul Malik Ayob semasa membela diri atas 47 pertuduhan iaitu 12 pecah amanah, lapan rasuah dan 27 pertuduhan pengubahan wang haram, membabitkan puluhan juta ringgit milik dana YAB.

Abdul Malik kemudian beberapa kali bertanyakan soalan kepada Ahmad Zahid mengenai tindakan Kementerian Dalam Negeri (KDN) dalam membuat keputusan bagi memberi kelulusan kepada PRSB untuk mengendalikan perkhidmatan One Stop Centre (OSC) visa di Nepal dan Pakistan.

Bagaimanapun Ahmad Zahid dilihat seperti ingin mengelak daripada menjawab soalan itu dan merujuk kepada satu minit mesyuarat yang menyatakan kelulusan kepada PRSB hanya dibuat setelah mengambil kira syor-syor yang dibuat ketika mesyuarat KDN sebelum ini.

Abdul Malik: Sekarang ini saya masih tidak dapat kenal pasti siapa sebenarnya yang membuat keputusan untuk luluskan PRSB. Bila saya teliti keterangan, Datuk Seri katakan arahan diberikan oleh Yang Amat Berhormat Perdana Menteri (Perdana Menteri ketika itu, Datuk Seri Najib Tun Razak) tetapi Datuk Seri kata keputusan itu dibuat oleh orang-orang lain iaitu Ketua Setiausaha dan Timbalan Ketua Setiausaha Kementerian Dalam Negeri.

Ahmad Zahid: Yang Arif, saya berharap Tuan Timbalan Pendakwa Raya ini tidak akan jadi menteri pada satu hari dan saya doakan beliau tahu peraturan, iaitu di mana-mana kementerian sekali pun mesti ikut prosedur sama (prosedur untuk meluluskan sesebuah syarikat).

Abdul Malik: Datuk Seri, saya tidak teringin hendak jadi ahli politik.

Ahmad Zahid: Bagus, memang tidak layak.

Hakim Datuk Collin Lawrence Sequerah kemudian mengarahkan Ahmad Zahid untuk menjawab soalan yang dikemukakan Abdul Malik, sebelum mahkamah berhenti rehat.

Ahmad Zahid turut diwakili peguam Hisyam Teh Poh Teik.

Bagi pertuduhan ke-16, 17 dan 18 yang dihadapinya, Ahmad Zahid, 69, didakwa secara rasuah menerima tiga suapan berjumlah RM2 juta dalam bentuk tiga cek bernilai RM300,000, RM1 juta dan RM700,000 milik PRSB melalui akaun Tetian Lewis & Co, sebagai upah kepadanya selaku Menteri Dalam Negeri dalam melantik PRSB sebagai Pengendali Perkhidmatan One Stop Centre (OSC) di Negara Pakistan dan Nepal di Kementerian Dalam Negeri Malaysia.

Perbicaraan di hadapan Hakim Sequerah bersambung esok.- BERNAMA


MUDA terkilan tak dijemput ke Mesyuarat Sekretariat Kerajaan Perpaduan

CYBERJAYA: Parti Ikatan Demokratik Malaysia (MUDA) menzahirkan rasa terkilannya kerana tidak diundang menghadiri mesyuarat pertama Sekretariat Kerajaan Perpaduan di Menara Dato’ Onn yang berlangsung pada Selasa lalu.

Setiausaha Agung MUDA, Amir Abd Hadi menyatakan pihaknya tidak menerima sebarang jemputan termasuk menerusi surat, mesej atau email.

“Saya Setiausaha Agung parti. Kalau ada sebarang komunikasi, sudah tentu melalui saya. Tidak ada surat, mesej, email yang diterima. Kami hanya tahu ia berlangsung dari media,” tulisnya menerusi ciapan di Twitter.

Ketidakundangan itu nyata menimbulkan tanda tanya kerana seperti diketahui MUDA turut menyokong Kerajaan Perpaduan yang diterajui oleh Datuk Seri Anwar Ibrahim.

Malah, ramai juga yang ingin mengetahui jawapan tentang perkara itu kerana mustahil mereka yang terlibat tentang jemputan terlepas pandang kerana jika dilihat logo Sekretariat Kerajaan Perpaduan turut mengandungi logo Muda dan perlunya parti itu berada dalam mesyuarat, lapor Sinar Harian.

Mengulas lanjut, Amir berharap pihak berkaitan dapat memberi taklimat ringkas kepada MUDA bagi membolehkan partinya yang kini menjadi sebahagian kerajaan mengetahui perkembangan hasil dari mesyuarat berkenaan.

Untuk rekod, mesyuarat pertama Sekretariat Kerajaan Perpaduan yang dipengerusikan Perdana Menteri, Datuk Seri Anwar Ibrahim pada 7 Februari lalu dihadiri semua pemimpin parti yang membentuk Kerajaan Perpaduan ketika ini.

Author

Diyana Rahip

View all posts

View all posts


Shahelmy serah kepada Lembaga Disiplin UMNO buat keputusan

PUTATAN: Datuk Shahelmey Yahya, satu-satunya Ahli Dewan Undangan Negeri (ADUN) UMNO yang menyatakan pendirian menyokong Kerajaan Negeri Sabah ketika ini, menyerahkan kepada Lembaga Disiplin parti untuk membuat keputusan berhubung tindakannya itu.

Timbalan Ketua Menteri III  dan Ahli Parlimen Putatan itu berkata, beliau sedia berdepan sebarang tindakan dan tidak mahu mendahului Lembaga Disiplin UMNO dengan melakukan perlakuan atau kenyataan yang kurang wajar.

“Saya seorang daripada ADUN UMNO Sabah yang dipanggil Lembaga Disiplin untuk membuat pembelaan atas pertuduhan yang telah dinyatakan. Selesai sudah menyatakan pembelaan saya.

“Kita berserah kepada Lembaga Disiplin UMNO untuk membuat keputusan, jadi kita tunggu,” katanya kepada pemberita selepas Karnival Perpaduan Perumahan Daerah Putatan dan Karnival Perpaduan Komuniti Gerak Rahmah, Jom Sihat Daerah Putatan di sini hari ini.

Selain Shahelmy, yang merupakan ADUN Tanjung Keramat, empat lagi ADUN berpendirian sama telah dipanggil oleh Lembaga Disiplin UMNO iaitu Datuk Jasnih Daya (Pantai Dalit), Datuk James Ratib (Sugut), Datuk Mohd Arsad Bistari (Tempasuk) dan Datuk Dr Yusof Yacob (Sindumin).

Bagaimanapun, Jasnih, James, Mohd Arshad dan Yusof bersama seorang lagi ADUN UMNO iaitu Datuk Hamild@Hamid Awang (Balung) mengumumkan keluar parti dan menyertai Parti Gagasan Rakyat Sabah (Gagasan Rakyat) pada Selasa lepas.

Pada 6 Januari lepas, Pengerusi Badan Perhubungan UMNO Sabah, Datuk Seri Bung Moktar Radin berkata, parti itu menarik balik sokongan terhadap Kerajaan Negeri Sabah dan Datuk Seri Hajiji Noor sebagai Ketua Menteri.

Ditanya tentang tindakan ADUN terbabit yang meninggalkan UMNO, Shahelmy berkata, itu adalah hak mereka namun beliau menganggap keputusan tersebut dibuat bagi mengukuhkan kestabilan politik di Sabah.

“Politik yang stabil penting agar pentadbiran dan agenda pembangunan negeri seperti Pelan Hala Tuju Sabah Maju Jaya dapat dijayakan,” katanya. – BERNAMA


Masak nugget merah jambu sempena demam Barbie

PETALING JAYA: Akibat terpengaruh dengan filem Barbie, seorang pelajar kolej berkongsi resipi masakan nugget bersama kuah berwarna merah jambu ala-ala warna Barbie.

Menerusi video yang dimuat naik oleh @syiqinazrin di TikTok, masakannya itu bersempena dengan kemeriahan demam filem tersebut yang sedang berlangsung di negara ini.

“Sebab sekarang ialah musim Barbie. Jujurnya, saya pun tidak ada selera untuk makan lauk ini semasa memasak, tetapi boleh saja dimakan. Mungkin kena tutup mata,” katanya.

Mengulas lanjut mengenai rasa masakannya itu, katanya, ia seakan pasta Gigi Hadid yang pernah tular di sosial media.

“Resipinya sama saja cuma saya tambah pewarna makanan. Rasa nugget berwarna merah jambu itu biasa saja, sedikit creamy (berlemak)“ ujarnya.

Sehingga kini, video tersebut mendapat 703,400 tontonan, 41,600 tanda suka dan 2764 perkongsian.

Menjengah di ruangan komen mendapati ramai yang terkejut dengan inovasi masakan yang dikongsi pelajar itu, malah ada yang turut mempersoalkannya.

“Selepas ini boleh buat ayam masak Barbie pulak,” usik Eswhyae.

“Tak bolehlah kalau warna pink macam ini, saya bayangkan makanan itu manis,” komen Belangwoo.- KOSMO

Authors

Media Variasi

View all posts

Diyana Rahip

View all posts

View all posts

View all posts


Pekerja p-hailing digalak carum dengan Perkeso

KLANG: Penghantar barangan dan makanan atau p-hailing digalak untuk berdaftar dan mencarum dengan program Skim Keselamatan Sosial Pekerjaan Sendiri (SKSPS) di bawah Pertubuhan Keselamatan Sosial (Perkeso).

Ketua Eksekutif Perkeso, Datuk Seri Dr Mohammed Azman Aziz Mohammed berkata, sehingga kini seramai 175,499 pemandu p-hailing telah berdaftar dan mencarum dengan Perkeso sejak SKSPS dkuatkuasakan pada 1 Jun 2017.

Katanya, pencarum SKSPS hanya perlu membayar RM46.60 setahun iaitu 20 peratus sahaja manakala baki bayaran sebanyak RM186.20 akan dibiayai sepenuhnya oleh kerajaan.

“Jangan fikir ia satu beban, ia lebih kepada jaringan keselamatan sosial kepada tanggungan waris demi kesinambungan hidup,” katanya kepada pemberita selepas menyampaikan sumbangan faedah Perkeso kepada balu penghantar makanan yang maut dirempuh sebuah kenderaan baru-baru ini, di kediaman keluarga mangsa, di sini, hari ini.

Pada 23 September lepas, Allahyarham Muhaimin Mohd Said, 34, maut selepas dilanggar sebuah kenderaan utiliti sukan (SUV) di Jalan Haji Sirat, Meru, dekat sini, semasa dalam perjalanan untuk mengambil pesanan makanan pelanggan.

Mohammed Azman berkata, semakan pihaknya mendapati Muhaimin pernah mencarum di bawah Akta 789 dan beliau layak menerima pencen penakat di bawah Skim Keilatan berjumlah RM882.98 sebulan yang dibayar secara berkala sepanjang hayat.

Katanya, isteri Muhaimin, Nur Izwana Othman, 26, juga layak menerima Faedah Orang Tanggungan berjumlah RM837 sebulan yang dibayar seumur hidup serta Faedah Pengurusan Mayat sebanyak RM2,000 untuk sekali bayar dibawah SKSPS bagi Akta 789.

“Dalam kejadian sama, seorang lagi penghantar makanan yang dirempuh kenderaan sehingga mengalami kecederaan parah pada kedua-dua belah kaki tidak melayakkan lelaki itu menerima faedah, kerana tidak berdaftar dan mencarum dengan Perkeso.

“Justeru, jika kita menyayangi keluarga kita sama ada isteri, anak dan ibu bapa, jangan anggap pendaftaran dan caruman Perkeso ini satu bebanan. Hari ini kita mungkin selamat, hari besok belum tentu,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pelumba England ‘terbang’ ke arah penonton di Birmingham

SEORANG pelumba dalam acara basikal tergelincir ketika sedang berlumba menyebabkan pelumba-pelumba lain berlanggaran sesama mereka.

Pelumba England, Matt Walls cuba mengelak perlanggaran beramai-ramai tersebut tetapi malangnya beliau melanggar penghadang dan “terbang” ke arah penonton ketika beraksi pada saingan scratch lelaki 15 kilometer bersama pelumba-pelumba negara lain. Beliau diberi rawatan lebih 40 minit sebelum dibawa ke hospital menaiki ambulans.

Dua lagi pelumba, Matt Bostock dari Isle of Man dan Derek Gee dari Kanada turut dibawa ke hospital kerana mengalami kecederaan ringan, manakala dua penonton yang dilanggar tanpa sengaja oleh Walls menerima rawatan di tempat kejadian.

Ini adalah kemalangan ngeri kedua melibatkan acara berbasikal pada Sukan Komanwel pada tahun ini selepas pelumba tuan rumah, Joe Truman yang terhentak di bahagian bahu dan kepala. Selepas terjatuh, Truman terus pengsan di atas track perlumbaan Lee Valley VeloPark. Beliau mengalami kecederaan yang di mana beliau telah patah tulang selangka dan terpaksa mendapatkan bantuan pernafasan dari tangki oksigen selepas insiden yang berlaku dalam acara keirin lelaki bersama dengan pelumba Malaysia, Shah Firdaus Sahrom.

Oleh kerana kemalangan beramai-ramai tersebut, acara basikal tersebut tergendala buat sementara waktu dan track yang mengalami sedikit kerosakan selepas perlanggaran, dibaiki dengan serta merta oleh petugas di Birmingham.

Author

Laini MN

View all posts

View all posts


Nak lahirkan graduan berkualiti kena ‘berfikiran New York, berjiwa Mekah’ – Ahmad Zahid

CYBERJAYA: ‘Kita mesti berfikiran New York tetapi berjiwa Mekah, bererti kita mahu kemajuan dalam masa yang sama kita mempertahankan agama.’

Itulah yang diungkap Timbalan Perdana Menteri, Datuk Seri Ahmad Zahid Hamidi ketika mengulas isu berhubung formula terbaik melahirkan graduan berkualiti.

Katanya, aspek keseimbangan dan kesejahteraan fizikal dan rohani perlu diterapkan dalam silibus masa kini.

Tambah beliau, hasrat tersebut direalisasi dengan penyediaan sistem pendidikan pra-sekolah sehingga peringkat universiti di bawah Kementerian Kemajuan Desa dan Wilayah (KKDW).

Jelas Ahmad Zahid, di bawah KKDW terdapat institusi pendidikan pra-sekolah, Maktab Rendah Sains MARA (MRSM), institusi TVET, Universiti Kuala Lumpur (UniKL) dan Universiti Poly-Tech MARA (UPTM). Semua institusi itu diterapkan keseimbangan fizikal dan rohani dalam silibusnya.

“Kadang-kadang, orang lihat hanya nilai akademik. Kita buat transformasi kepada kerjaya pekerja kolar putih dan kolar biru.

“Dulu orang pandang rendah kepada pekerja kolar biru. Mereka mahu anak-anak menjadi ahli profesional.

“Sebenarnya dari segi pendapatan, pekerjaan kolar biru memberikan pulangan kerjaya yang cukup baik.” katanya seperti dilapor Astro Awani hari ini.

Pada masa sama, Ahli Parlimen Bagan Datuk itu turut akui terdapat ketidakseimbangan antara kelayakan graduan dengan gaji yang diterima buat masa ini.

Maklumnya, di pihak KKDW, graduan yang dilahirkan disasarkan untuk mendapat pekerjaan pada kadar gaji sekurang-kurangnya RM2,000 iaitu sebagai penanda aras kementerian, meskipun hakikatnya graduan TVET mendapat pekerjaan yang menawarkan gaji yang lebih baik.

Justeru, pelbagai program dilaksanakan secara sinergi antara tujuh agensi di bawah KKDW, pelbagai jabatan dan kerjasama dengan pihak swasta supaya generasi baharu ini dapat memberi nilai tambah kepada industri TVET yang semakin bercambah.

Author

Diyana Rahip

View all posts

View all posts


Hujan lebat tahap buruk di Pahang, Johor sehingga 12 tengah malam

KUALA LUMPUR: Jabatan Meteorologi Malaysia (MetMalaysia) mengeluarkan amaran hujan lebat berterusan tahap buruk dijangka berlaku di Pahang dan Johor sehingga pukul 12 tengah malam ini.

MetMalaysia dalam kenyataan hari ini memaklumkan hujan lebat itu akan berlaku di  Pekan dan Rompin, Pahang serta Mersing, Johor.

“Amaran hujan berterusan (buruk) dikeluarkan apabila terdapat tanda-tanda yang menunjukkan hujan lebat berterusan dijangka berlaku dengan jumlah hujan melebihi 60 milimeter (mm) dalam tempoh enam jam,” menurut kenyataan itu.

MetMalaysia turut mengeluarkan amaran hujan berterusan tahap (waspada) dijangka berlaku di Pahang melibatkan Kuantan dan Bera, manakala di Johor meliputi  Segamat, Kluang dan Kota Tinggi sehingga pukul 12 tengah malam ini.

Hujan berterusan turut akan berlaku di Kelantan, Terengganu, Pahang (Jerantut, Maran dan Rompin) serta Johor (Kluang, Mersing , Kulai, Kota Tinggi) dalam tempoh 17 Disember (Sabtu) hingga 20 Dis ini.

“Amaran hujan berterusan tahap (waspada) dikeluarkan apabila terdapat tanda-tanda yang menunjukkan hujan atau ribut petir sedang atau dijangka berlaku enam jam dalam tempoh tersebut di suatu kawasan,” menurut kenyataan itu. – BERNAMA


Dua petugas SUK Pahang tawar gelaran darjah kebesaran didakwa esok

KUANTAN: Dua petugas Pejabat Setiausaha Kerajaan (SUK) Pahang dipercayai menawarkan darjah kebesaran Pahang iaitu Datuk dan Datuk Seri secara tidak sah akan didakwa di Mahkamah Sesyen, di sini, esok.

Ketua Polis Pahang, Datuk Seri Ramli Mohamed Yoosuf berkata, kedua-dua suspek lelaki berusia 36 dan 30 tahun itu akan dituduh mengikut Seksyen 5(1) Akta Jenayah Komputer 1997 (Akta 563) dan boleh dihukum di bawah Seksyen 5(4) akta yang sama.

Beliau berkata, suspek yang masing-masing bertugas sebagai pembantu operasi dan pembantu tadbir itu  disyaki telah melakukan kegiatan tersebut dengan mendaftar 29 nama individu secara tidak sah ke dalam sistem untuk mendapatkan gelaran berkenaan.

Bagaimanapun, kegiatan tersebut terbongkar selepas seorang lagi kakitangan SUK Pahang yang ditugaskan menguruskan hal berkaitan menyedarinya.

“Sejurus itu, satu laporan polis telah dibuat dan siasatan mendapati suspek dipercayai menyalahgunakan nombor pengenalan yang dibekalkan oleh pejabat untuk memasukkan data berkenaan secara tidak sah atau tanpa kebenaran pihak atasan ke dalam sistem tersebut,” katanya pada sidang media di Ibu Pejabat Polis Daerah (IPD) Kuantan, di sini, hari ini.

Mengulas lanjut, Ramli berkata dua suspek itu dipercayai bekerjasama dengan beberapa ejen untuk menawarkan gelaran Datuk dan Datuk Seri kepada individu di Kuala Lumpur dan Selangor dengan bayaran antara RM80,000 hingga RM150,000.

“Selain dua suspek terbabit, kesemua 29 individu terbabit yang berusia antara 40 hingga 60 tahun juga telah disiasat bagi membantu siasatan.

“Polis mendapati seramai 15 individu menerima gelaran Datuk dan selebihnya menerima gelaran Datuk Seri secara tidak sah. Sebahagaian daripada kalung, pingat dan lambang darjah kebesaran negeri Pahang turut dirampas,” katanya. – BERNAMA


KPDN Kedah sasar 350 peniaga bazar Ramadan tawar Menu Rahmah

Pengarah KPDN Kedah, Affendi Rajini Khanth berkata, pihaknya menjangkakan ramai peniaga akan menyertai penjualan sekurang-kurangnya satu menu Rahmah berikutan mendapat sambutan menggalakkan daripada golongan itu.

“Keseluruhan peniaga yang menyertai menu Rahmah di Kedah semakin meningkat mendadak… pada pelancaran di BRR di Tanah Merah, Pendang ini pun kita dapati 100 permohonan (sertai menu Rahmah) telah diterima,” katanya kepada pemberita selepas merasmikan BRR di Tanah Merah di sini.

Mengenai BRR, Affendi berkata seramai 1,000 pengunjung terawal akan turut menerima e-dompet bernilai RM20 seorang sekali gus membantu mengurangkan kos membeli juadah berbuka dan baki untuk 5,000 pengunjung lagi akan diperluas dalam masa terdekat.

“Ia melalui penyedia platform e-dompet yang bekerjasama dengan pihak kita (KPDN Kedah) dan telah mendapat maklum balas positif daripada pengguna,” katanya.

Dalam pada itu, beliau berkata bekalan telur ayam di Kedah masih mencukupi dan pihaknya belum menerima aduan mengenai kekurangan bekalan itu mahupun kenaikan harga telur ayam dalam tempoh Ramadan setakat ini. – BERNAMA


Saya tidak pernah menyesal bawa masuk Rahadiazli – Nafuzi

Oleh: WAHYUDIN AL-BALINGI

JURULATIH Terengganu FC, Nafuzi Zain mengakui kesilapan penjaga gol muda Rahadiazli Rahalim melakukan kesilapan memberikan Johor Darul Ta’zim (JDT) peluang untuk menjaringkan gol.

Katanya lagi, kesempatan yang dimiliki pemain lawan itu tidak dipersia-siakan oleh penyerang berbisa Bergson da Silva yang meledak gol ‘bunuh’ semangat pemain Sang Penyu.

“Ketika perlawanan 2-1 saya rasa kita mempunyai tenaga cukup untuk menyamakan kedudukan tetapi kita melepaskan gol ketiga cepat sangat.

“Kesilapan Rahadiazli kerana beliau tidak sepatutnya keluar tapi dengan pemain muda ini kita perlu jangka perkara seperti ini akan berlaku.

“Saya tidak pernah menyesal membawa masuk Rahadiazli. Saya bukan jurulatih yang suka menutup ruang pemain muda kerana ini semua proses pembelajaran, jadi kalau kita tutup tak guna kita bagi peluang.

“Banyak lagi yang perlu mereka belajar termasuk saya,” katanya dalam sidang media selepas perlawanan di Bukit Jalil malam tadi.

Ujar pengendali berusia 43 tahun itu lagi, dia kini memberi fokus kepada baki saingan Liga Super yang akan berakhir tidak lama lagi.

“Kami sasar untuk berada pada kedudukan tiga teratas,” katanya.

Author

Media Variasi

View all posts

View all posts


ECERDC martabatkan warisan Melayu Kampung Laut usia 400 tahun

TUMPAT: Perkampungan Melayu di Kampung Laut, di negeri Kelantan berusia lebih 400 tahun, bakal menjadi tumpuan baharu pelancongan negara dengan konsep Muzium Hidup atau ‘Living Museum’.

Majlis Pembangunan Wilayah Ekonomi Pantai Timur (ECERDC), mengambil inisiatif untuk meningkatkan kualiti pelancongan di Kampung Laut dengan mengekalkan tradisi warisan seni budaya, sekali gus meningkatkan taraf sosio ekonomi penduduk, sejak 2020.

Untuk rekod, Kampung Laut diiktiraf sebagai tapak warisan dunia oleh Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO).

Pengurus Besar (Bahagian Pelaksanaan Projek) ECERDC, Arizan Arifin berkata, terdapat perkampungan Melayu lama berusia lebih 400 tahun di Kampung Laut, Tumpat, terletak di tebing barat Sungai Kelantan itu.

Menariknya, katanya, Kampung Laut dahulu dikenali sebagai pusat penyebaran agama Islam terawal selain terdapat aktiviti perdagangan.

“Nilai sejarah yang tertinggi di sini adalah Masjid Lama Kampung Laut yang juga masjid kayu tertua dan masih boleh digunakan sehingga hari ini.

“Di sini juga, terdapat perusahaan makanan tradisional yang masyhur dengan ‘cottage industries’ dalam membuat serunding, dodol dan gelembung buaya.

“Kita juga mahu membantu mengekalkan kebudayaan di sini antaranya permainan dan pembuatan wayang kulit, wau serta rebana kercing,” katanya.

Terdahulu, beliau beramah mesra bersama penduduk semasa lawatan media ke Laman Warisan Kampung Laut, yang turut disertai Ketua Jajahan Tumpat, Rusydee Abdullah, di sini, baru-baru ini.

Sementara itu, Arizan berkata, Laman Warisan Kampung Laut sudah mula beroperasi sejak awal bulan ini yang menjadi tarikan perkampungan serunding terkenal di negeri itu.

Katanya, pembangunan laman itu merangkumi tiga komponen utama iaitu Laman Warisan Serunding, Laman Warisan Seni dan Masjid Kampung Laut di tanah seluas 1.04 hektar di tepi sungai Kelantan.

“Ia bakal memberi impak kepada masyarakat setempat dengan peluang keusahawanan dalam sektor makanan dan minuman serta seni kraftangan.

“Pada masa yang sama, ini mengembalikan semula warisan sejarah kepada masyarakat asal di Kampung Laut,” katanya.

ECERDC turut mengambil inisiatif untuk merekodkan peristiwa bersejarah ini ke dalam naskah Coffee Table Book Masjid Kampung Laut sebagai sumber rujukan awam.

Author

Fhatihah Zakinan

View all posts

View all posts


Azam Baki dilantik semula sebagai KP SPRM

PUTRAJAYA: Tan Sri Azam Baki dilantik semula sebagai Ketua Pesuruhjaya Suruhanjaya Pencegahan Rasuah Malaysia (SPRM) untuk tempoh satu tahun berkuat kuasa 12 Mei ini.

Ketua Setiausaha Negara, Tan Sri Mohd Zuki Ali dalam kenyataan hari ini berkata, pelantikan Azam telah diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaras subseksyen 5(1) dan (2) Akta Suruhanjaya Pencegahan Rasuah Malaysia 2009 [Akta 694].

Azam dilantik sebagai Ketua Pesuruhjaya SPRM pada 9 Mac 2020 menggantikan Latheefa Beebi Koya.

Sebelum itu, Azam pernah menjawat jawatan Timbalan Ketua Pesuruhjaya (Operasi) SPRM selama empat tahun bermula 2016, selain pernah menyandang jawatan Pengarah Perisikan dan Pengarah Siasatan. – BERNAMA


Wanita warga emas ditemukan maut dengan kesan kecederaan

SEREMBAN: [DIKEMASKINI] Seorang wanita warga emas ditemukan meninggal dunia dengan kesan kecederaan pada anggota badan di sebuah rumah di Jalan Kedidi 7, Taman Paroi Jaya dekat sini malam tadi.

Ketua Polis Daerah Seremban ACP Nanda Maarof berkata pihaknya menerima laporan berhubung penemuan mayat wanita berusia lingkungan 70-an itu pada 8.25 malam.

“Siasatan mendapati beberapa barang peribadi milik wanita itu telah tiada dan mayatnya dihantar Hospital Tuanku Ja’afar di sini untuk bedah siasat,” katanya dalam kenyataan hari ini.

Nanda berkata susulan itu, polis meminta seorang lelaki, Mohd Faizul Mohamad Ali Kamil, 45, beralamat di Kampung Berkat Chembong, Rembau, Negeri Sembilan tampil bagi membantu siasatan yang dijalankan mengikut Seksyen 302 Kanun Keseksaan.

Beliau turut meminta orang ramai menyalurkan maklumat kejadian kepada Pegawai Penyiasat ASP Fauzan Azima Razak di talian 06-6033 222 dan tidak menimbulkan sebarang spekulasi berhubung kejadian itu.

Sementara itu, anak mangsa yang dikenali sebagai Asri, 49, berkata ketika kejadian bapanya yang berusia 82 tahun dan menghidap glaukoma sejak dua tahun lepas berada dalam sebuah bilik di rumah itu namun tidak mendengar insiden tersebut disebabkan keadaan rumah yang besar.

Asri berkata rumah berkenaan hanya didiami ibu dan bapanya dan bapanya turut memaklumkan ada seorang sepupu lelakinya datang ke rumah untuk meminjam wang.

Menurut Asri, lelaki tersebut pernah datang ke rumah itu dua kali dan beliau juga telah menasihati ibu serta bapanya untuk tidak memberikan duit kepada lelaki itu.

“Masa kejadian, ayah hairan sebab suasana rumah dah gelap tetapi tak buka lampu lagi… ayah minta tolong jiran untuk telefon saya kira-kira pukul 6 petang. Saya bergegas ke rumah emak dan sebaik sampai, didapati emak terbaring atas sofa dengan tidak sedarkan diri sebelum disahkan meninggal dunia oleh pegawai perubatan.

“Tak sangka sepupu datang lagi tanpa pengetahuan kami semua. Kejadian pemergian ini sangat kejam bagaimanapun saya reda dan biar polis ambil tindakan sewajarnya,” katanya kepada pemberita di Jabatan Forensik Hospital Tuanku Ja’afar di sini.

Asri berkata beliau ada menelefon sepupunya itu namun panggilan tidak dijawab dan lelaki itu juga didapati tidak berada di rumahnya di Rembau.

Menurut Asri, jenazah ibunya akan disembahyangkan di Masjid Qaryah Paroi Jaya dan dijangka dikebumikan di Tanah Perkuburan Islam Chembong, Rembau petang ini. – BERNAMA


D’Tandoor tolak konsep Buffet Ramadan elak pembaziran

KUALA LUMPUR: Selama empat tahun Kumpulan Rangkaian Antarabangsa D’Tandoor menolak konsep Buffet Ramadan sebagai langkah mengelak pembaziran berleluasa setiap kali memasuki tempoh itu.

Usaha itu juga sebagai memupuk kesedaran tentang kesan pembaziran, selain menyokong usaha kerajaan membantu rakyat memberi subsidi bersasar daripada pembaziran dalam sudut ekonomi.

Pengasas D’Tandoor, Datuk Abdul Malik Abdullah melihat situasi mereka yang berbuka puasa dengan pelbagai jenis lauk secara berlebihan untuk seorang, menjentik hatinya sehingga tersedar bahawa sudah banyak pembaziran berlaku sehingga lupa pada yang berlapar dan tidak mampu di luar sana.

“Kita berpuasa untuk fikir orang susah, orang miskin, untuk tidak lupa daratan yang kita sedang berpuasa untuk belajar mengawal nafsu.

“Tapi, kita makan macam maharajalela. 100 jenis makanan dicubanya. Ini sangat mendukacitakan kerana merosak nilai dan tujuan berpuasa.

“Jadi, kami tak buat buffet sebab kami rasa ia pembaziran dan bersubahat dalam pembaziran.

“Memang ada hotel lima bintang yang tidak puas hati namun inilah tanggungjawab kami dalam mendidik masyarakat tidak berlebihan dalam kehidupan kerana masih ramai yang di luar sana bercatu-catu untuk makan,” katanya pada sidang media pada Majlis Berbuka Puasa bersama Yayasan Prihatin Nasional (PRIHATIN) dan Gabungan Persatuan-Persatuan Perniagaan Malaysia (FMBA) di Restoran Roti By D’Tandoor di Jalan Ampang, di sini.

Turut hadir, Naib Pengerusi FMBA, Raymond Woo; Pengurus Besar D’Tandoor; Amir Malik; dan Ketua Pegawai Operasi GISB Holdings, Datuk Lokman Hakim Pfordten.

Abdul Malik berkata, bagaimanapun ia terserah kepada syarikat, individu atau mana-mana pihak lain untuk mengikut jejak D’Tandoor atau sebaliknya.

“Mungkin mereka ada pandangan lain tetapi bagi kami, kami rasa kami tak patut bersekongkol dalam pembaziran.

“Bagaimanapun, jika ada pihak contoh Makcik Kiah minta kita buat bufet untuknya dengan anggaran 100 orang, kita buat,” katanya yang sudah melaksanakan langkah itu sejak 2019 dan mengumumkannya secara rasmi tahun ini.

Sementara itu, Amir mendedahkan kajian 40 peratus makanan di negara ini dibazirkan setiap tahun, sekali gus memberi kesan sosial dan ekonomi serius apabila berlaku krisis makanan, meningkatkan peningkatan kos makanan.

“Salah satu puncanya apabila restoran atau hotel sediakan hidangan berlebihan untuk orang ramai berbuka tapi tidak dapat menghabiskannya.

“Kita perlu pupuk kesedaran, harap ada yang lain ikut. Ambil semangat daripada inisiatif ini. Bayangkan berapa subsidi kerajaan beri, untuk kumpulan bersasar tapi tak capai matlamat sebab pembaziran berleluasa,” katanya.

Author

Tun Puteh Wanti

View all posts

View all posts


Bekas timbalan pengarah DBKL didapati bersalah terima rasuah RM200,000

KUALA LUMPUR: Mahkamah Tinggi di sini hari ini mensabitkan bekas Timbalan Pengarah Kanan Dewan Bandaraya Kuala Lumpur (DBKL), Sabudin Mohd. Salleh terhadap dua pertuduhan memperoleh suapan berjumlah RM200,000 bagi mengeluarkan permit kerja.

Hakim K. Muniandy membenarkan rayuan pihak pendakwaan dan mendapati Sabudin bersalah serta mengetepikan keputusan Mahkamah Sesyen yang melepas dan membebaskannya selepas akhir kes pembelaan.

Beliau menetapkan 15 Ogos ini untuk kedua-dua pihak berhujah sebelum mahkamah menjatuhkan hukuman terhadapnya, lapor Kosmo.

Ketika membacakan keputusan ringkasnya, Hakim Muniandy menyatakan, hakim Mahkamah Sesyen telah melakukan kesilapan serius ketika melepas dan membebaskan tertuduh pada akhir kes pembelaan.

Pada hemat beliau, hakim bicara terkhilaf ketika menerima pembelaan Sabudin bahawa beliau tidak mengenali mahupun pernah bertemu dengan saksi utama pendakwaan, Wong May Kuan (subkontraktor kepada Dusari Niaga) yang namanya disebut dalam pertuduhan.

Hakim Muniandy berpendapat, pembelaan tertuduh jauh sekali boleh dipercayai kerana May Kuan yang merupakan saksi pendakwaan ketiga (SP3) mengenali Sabudin dan pernah menghadiri majlis pernikahan anak lelakinya.

“Keterangan itu tidak disangkal. Tiada sesiapapun termasuk tertuduh yang akan menjemput orang asing ke majlis perkahwinan yang merupakan satu majlis sosial. Jemputan itu membuktikan tertuduh mengenali SP3,” ujar hakim berkenaan.

Hakim Muniandy selanjutnya berpuas hati, hakim bicara tersalah arah dari segi undang-undang kerana beliau tidak sepatutnya mengandaikan SP3 sebagai rakan sejenayah atas niat atau tujuan apa sekalipun.

Ujar beliau, meskipun SP3 memberi rasuah RM200,000 kepada Sabudin, ia dibuat atas permintaan tertuduh sebagai balasan mengeluarkan permit kerja kepada Dusari Niaga.

Hakim Muniandy turut berpendapat, hakim Mahkamah Sesyen itu terkhilaf kerana tidak mempertimbang keterangan SP3 yang mana ia disokong oleh keterangan SP2, Wong Kim Kwok.

Beliau selanjutnya berpuas hati dengan keterangan dua saksi pembelaan bahawa Shabudin mempunyai kuasa meluluskan permit kerja kepada Dusari Niaga kerana tertuduh berkuasa penuh melantik mana-mana kontraktor yang pada fikirannya layak menjalankan kerja-kerja berkenaan.

Sehubungan itu, Hakim Muniandy berpendapat, hakim bicara terkhilaf dan tersalah arah dari segi undang-undang yang mewajarkan beliau untuk campur tangan dan memperbetulkannya dengan membenarkan rayuan pendakwaan.

Sehubungan itu, beliau mengetepikan keputusan Mahkamah Sesyen dan menggantikannya dengan sabitan terhadap kedua-dua pertuduhan itu.

Pihak pendakwaan merayu keputusan Mahkamah Sesyen pada 15 September 2022 yang melepas dan membebaskan Sabudin, 61, daripada dua pertuduhan rasuah, di akhir kes pembelaan.

Author

Media Variasi

View all posts

View all posts


Tanah runtuh: Pengarah JBPM Selangor alami strok, keletihan

BATANG KALI: Pengarah Jabatan Bomba dan Penyelamat Selangor, Datuk Norazam Khamis yang terlibat sejak hari pertama operasi Mencari dan Menyelamat (SAR) insiden tanah runtuh di tapak perkhemahan Father’s Organic Farm, Gohtong Jaya, di sini dikejarkan ke Hospital Selayang akibat keletihan dan strok ringan (minor stroke).

Pusat Gerak Operasi JBPM Selangor dalam kenyataan malam ini memaklumkan keadaan beliau terkawal dan masih sedarkan diri.

“Operasi mencari mangsa tetap dijalankan. Sama-samalah kita doakan agar kesihatan beliau kembali pulih. Semoga Dato Wira Merah (Norazam) diberikan kesembuhan segera,” menurut kenyataan itu.

Sejak hari pertama operasi SAR Jumaat lepas, Norazam merupakan antara individu paling sibuk di lokasi kejadian.

Daripada aspek operasi sehinggalah melayani media, Norazam sentiasa komited menjalankan tugas dengan cemerlang dan tidak pernah menunjukkan keletihan sepanjang berada di lokasi kejadian. –  BERNAMA


Ibu bekerja boleh terima RM1,000 menerusi ‘Mama Kerja’ di Selangor

CYBERJAYA: Golongan wanita di Selangor yang sudah berkahwin dan masih bekerja, berpeluang menerima insentif tunai berjumlah RM1,000 menerusi program Mama Kerja.

Insentif yang diberi Kerajaan Negeri Selangor itu dijangka melibatkan 5,000 wanita bagi tujuan meringankan beban penjagaan anak-anak.

Berdasarkan hebahan program Mama Kerja, permohonan boleh dibuat mulai 1 November 2023 menerusi pendaftaran dalam aplikasi Selangkah.

Bagaimanapun, pemohon perlu memenuhi syarat-syarat kelayakan dan memuat naik dokumen yang lengkap.

Bagi mendapatkan maklumat lanjut, pemohon boleh melayari laman https://mamakerja.selangkah.my/.

Author

Diyana Rahip

View all posts

View all posts


Polis siasat dakwaan barangan mangsa insiden Batang Kali diguna individu lain

Ketua Polis Daerah Hulu Selangor Superintenden Suffian Abdullah berkata hantaran itu dipercayai dimuat naik oleh seorang daripada ahli keluarga mangsa tragedi yang berlaku pada 16 Disember lepas.

Beliau berkata, hantaran itu mendakwa terdapat individu tidak bertanggungjawab telah menggunakan kad Touch ‘n Go milik mangsa.

“Hari ini, polis telah menerima dua laporan berhubung insiden itu pada 2.47 petang.

“Satu kertas telah dibuka bagi menyiasat kes berkenaan mengikut Seksyen 379 Kanun Keseksaan atas kesalahan mencuri,” menurutnya dalam satu kenyataan.

Justeru, Suffian menasihati masyarakat supaya bertenang dan tidak gusar dengan isu yang tular itu.

Beliau berkata, ahli keluarga mangsa juga dinasihat supaya menghubungi polis sekiranya mempunyai isu berkaitan kehilangan barangan milik mangsa.

Orang ramai diminta agar tidak mengeluarkan sebarang kenyataan tidak tepat atau menularkan berita palsu sebaliknya merujuk kepada polis atau pihak berkuasa bagi mendapatkan maklumat yang tepat.

“Orang ramai yang mempunyai sebarang pertanyaan boleh berhubung terus dengan Ibu Pejabat Polis Daerah Hulu Selangor di talian 03-6064 1223,” katanya.

Tragedi tanah runtuh yang berlaku pada 2.46 pagi itu telah mengorbankan 31 nyawa dengan 12 daripadanya adalah kanak-kanak dan seorang bayi lelaki berusia setahun.

Seramai 61 mangsa dilaporkan terselamat dalam insiden itu. – BERNAMA


Bajet 2023: Belia mahu teknologi 5G, ekonomi gig, gaji minimum ditambah baik

KUALA LUMPUR: Golongan belia mahu kerajaan mempertimbangkan perluasan infrastruktur jaringan telekomunikasi Generasi Kelima atau 5G, memperkembangkan sektor ekonomi gig dan peningkatan gaji minimum dalam Bajet 2023 yang akan dibentangkan pada 7 Oktober ini.

Presiden Kelab Belia Prihatin, Luqman Hakim Md Zim berkata, kerajaan perlu mempertimbangkan penyediaan infrastruktur berkenaan secara menyeluruh terutamanya di kawasan luar bandar bagi merancakkan sektor ekonomi digital yang kini mula dipelopori golongan belia.

Beliau berkata, langkah itu mampu merapatkan jurang pendapatan memandangkan kemudahan jaringan berkenaan ketika ini lebih terfokus di kawasan bandar.

“Saya rasa kerajaan perlu memanfaatkan ekonomi digital ini dan memberikan infrastruktur yang menyeluruh agar negara mampu meningkatkan daya saing dalam genarasi belia sekali gus merancakkan ekonomi negara,” katanya ketika dihubungi Bernama baru-baru ini.

Dalam masa sama, beliau berkata kerajaan harus memperkembangkan sektor ekonomi gig dengan bukan sahaja memberi peluang kepada penghantar barangan atau p-hailing tetapi juga melibatkan pekerjaan berkemahiran tinggi.

“Kerajaan seharusnya memperluaskan lagi sektor ekonomi gig ini dengan mempromosikan pekerjaan yang melibatkan pekerja berkemahiran tinggi seperti pereka grafik, pereka animasi, coding dan sebagainya,” katanya.

Pensyarah Kanan di Jabatan Ekonomi dan Statistik Gunaan, Fakulti Perniagaan dan Ekonomi, Universiti Malaya (UM), Dr Diana Abdul Wahab turut menyarankan kepada kerajaan untuk mengkaji masalah over-education yang menyebabkan sesetengah golongan belia dan graduan yang tidak bekerja dalam bidang yang dipelajari di universiti tetapi memilih untuk bekerja dalam sektor ekonomi gig seperti p-hailing.

“Sebagai contoh, graduan kejuruteraan tetapi bekerja dalam ekonomi gig yang tidak memerlukan kelayakan yang dimiliki oleh graduan tersebut. Pelaburan masa, tenaga, dan kewangan graduan tersebut selama tiga hingga empat tahun di universiti untuk mendapatkan kemahiran itu tidak dapat dimanfaatkan,” katanya.

Beliau berkata, kerajaan harus mengenal pasti lompong dalam pasaran kerja yang menyebabkan banyak berlaku over-education dan usaha yang paling berkesan bagi memastikan graduan berkemahiran tinggi dapat digunakan untuk pembangunan negara.

Selain itu, Diana mencadangkan supaya kerajaan mengkaji semula gaji minimum yang wajar kepada golongan belia dengan memberi insentif khusus kepada perniagaan kecil dan sederhana dan berfokuskan pengambilan pekerja tempatan.

“Jika kita mampu berikan gaji bermaruah kepada belia tempatan, saya pasti ramai yang sanggup bekerja di sektor pertanian, pembinaan, dan sebagainya.

“Kita tidak mahu lambakan pekerja asing atas alasan sukar untuk mencari warga tempatan untuk mengisi kekosongan pekerjaan. Ini merupakan asalan sesetengah majikan yang memanipulasi pekerja asing dengan memberikan gaji yang terlalu rendah,” katanya. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Remaja berjahit kepala diserang beruang matahari ketika kutip durian

HULU TERENGGANU: Keterujaan seorang remaja ketika mengutip durian di dusun bapanya bertukar tragedi ngeri apabila dia diserang seekor beruang matahari di Kampung Lerek di sini kelmarin.

Dalam kejadian pada pukul 4.30 petang itu, mangsa, Al Amin Ratna Shariman Alias, 18, cedera dan terpaksa menerima beberapa jahitan pada bahagian kepala akibat serangan haiwan buas berkenaan.

Abang mangsa, Aweh Zulkurnain, 22, berkata, sewaktu kejadian, Al Amin Ratna Shariman berseorangan di dalam dusun terbabit.

“Sewaktu adik saya (Al Amin Ratna Shariman) sedang mencari durian luruh tiba-tiba dia terserempak dengan seekor beruang matahari.

“Haiwan liar itu sedang enak makan durian. Adik saya yang panik terus melarikan diri dan cuba menyorok di sebalik sebatang pokok durian,” katanya kepada Kosmo! di sini semalam.

Bagaimanapun kata Aweh Zulkurnain haiwan buas tersebut tetap menyerang adiknya.

Tambahnya, dalam keadaan kelam-kabut tersebut, Al Amin Ratna Shariman sempat menghunus sebilah parang dibawanya ketika mengutip durian untuk mempertahankan diri.

“Beruang matahari kemudian melarikan diri sebelum adik saya keluar kebun dan menunggang motosikal dalam keadaan berlumuran darah menuju rumah sejauh kira-kira satu kilometer untuk meminta pertolongan.

“Dia kemudian dikejarkan oleh kami sekeluarga ke Hospital Hulu Terengganu di sini untuk menerima rawatan,” ujarnya.

Dalam pada itu, Aweh Zulkurnain percaya serangan itu disebabkan beruang matahari tersebut terperanjat dengan kehadiran adiknya.

Jelasnya, sepanjang pengetahuannya, haiwan liar itu belum pernah menyerang mana-mana penduduk kampung sebelum ini.

“Apapun, kejadian menimpa adik saya membuatkan kami bimbang untuk ke dusun bagi memungut durian lebih-lebih ketika berseorangan,” ujarnya.

Author

Media Variasi

View all posts

View all posts


Sungai Nenggiri semakin surut akibat cuaca panas

GUA MUSANG: Cuaca panas berlarutan turut memberi kesan kepada paras air Sungai Nenggiri, di sini, yang kini semakin surut sehingga menyebabkan keadaan berlumpur, selain beting pasir dan batu-batuan mula timbul.

Pemandu bot enjin galah, Muhamad Fakhry Sharif, 27, berkata, situasi air sungai yang semakin mengering itu disedari pemandu bot dan nelayan sejak awal minggu lepas.

Katanya, keadaan itu memaksa mereka untuk lebih berhati-hati memandangkan paras air sungai turut menimbulkan risiko terhadap pekerjaan mereka sama ada sebagai nelayan sungai mahupun membawa bot penumpang.

“Kami dapati Sungai Nenggiri surut lebih dua meter sejak awal minggu ini. Kami sedar risiko keselamatan ketika mengemudi bot dalam keadaan air surut, tetapi sebagai nelayan sungai kami perlu terus bekerja menggunakan bot untuk menjana ekonomi keluarga.

“Kami berharap cuaca panas ini tidak berpanjangan dan dapat meneruskan aktiviti di kawasan Sungai Nenggiri seperti biasa. Selain menoreh dan berkebun, ramai penduduk menjadi nelayan sungai untuk menampung keperluan harian,” katanya ketika ditemui pemberita di Kampung Bertam Baru, di sini.

Pemandu bot enjin sangkut, Shaari Mustapa, 55, berkata, sebahagian pemandu bot yang terkesan terpaksa berhenti kerja buat sementara kerana bimbang risiko yang akan dihadapi.

Dia yang berpengalaman lebih 40 tahun mengendalikan bot, berkata, hanya pemandu bot enjin galah dan enjin sangkut yang mahir sahaja berani meneruskan tugas mereka mengemudi bot bagi membawa penumpang atau mencari hasil sungai.

“Dengan pengalaman yang ada saya sudah mahir selok-belok arus Sungai Nenggiri. Kebanyakan orang baharu atau orang luar akan berhenti membawa bot di sungai ini ketika air surut kerana banyak cabaran termasuk kawasan sungai banyak beting pasir, tunggul kayu dan batu besar,” katanya.

Menurut Shaari, jalan sungai menjadi pilihan sesetengah penumpang untuk ke Kampung Lulut atau Kuala Sungai kerana hanya mengambil masa kira-kira 15 minit berbanding lebih dua jam jika menggunakan jalan darat dari Ladang Serasa.

Menurutnya, harga tambang bot enjin sangkut yang dikenakan antara RM80 dan RM150 untuk tempoh sehari. -BERNAMA


Masih ada urusan sejarah sejarah Kedah, Pulau Pinang tidak selesai – Mahzdir Khalid

ALOR SETAR: UMNO Kedah menyifatkan masih terdapat urusan yang belum selesai berkaitan sejarah antara zaman penjajahan British dan kerajaan Kedah pada masa itu.

Pengerusi Badan Perhubungan UMNO Negeri, Datuk Seri Mahdzir Khalid berkata, pihaknya menjunjung titah Sultan Kedah, Sultan Sallehuddin Ibni Almarhum Sultan Badlishah mengenai kedudukan Pulau Pinang dan Kedah.

“Sebagai rakyat Kedah dan juga Pengerusi Badan Perhubungan UMNO Kedah dan Barisan Nasional (BN) negeri, saya menjunjung titah Tuanku pada Hari keputeraan Tuanku (yang ke-81) adalah ucapan yang lahir daripada hati Tuanku.

“(Ia) berkaitan dengan sejarah negeri Kedah yang panjang dan mengambil daripada titah ucapan Baginda menunjukkan Tuanku sangat memahami bahawa fakta sejarah di Kedah ini khususnya dalam sejarah Kedah Tua sehinggalah kepada zaman penjajahan British, ada perkara yang saya boleh tafsirkan ‘unfinished business’ yang tidak diselesaikan oleh British,” katanya pada sidang media di sini, pada Selasa.

Pada Selasa lalu, Sultan Sallehuddin bertitah, pembentukan Malaysia tidak sepatutnya menjadi titik membenarkan sejarah Kedah yang wujud sekian lama dipadamkan.

Baginda bertitah, perbincangan mengenai sejarah Kedah mulai subur di pelbagai platform media sejak akhir ini dalam kalangan masyarakat, terutamanya membabitkan kedudukan Pulau Pinang dan Kedah.

Baginda turut menegaskan, adalah tidak wajar sekiranya suara rakyat negeri itu didiamkan terutama membabitkan sejarah dan kedaulatan Kedah.

Author

Tun Puteh Wanti

View all posts

View all posts


Usah terpedaya sindiket hantar e-mel guna logo PDRM

CYBERJAYA: Orang ramai dinasihatkan agar sentiasa berwaspada dengan sindiket penipuan yang membuat hantaran e-mel menggunakan logo rasmi Polis Diraja Malaysia (PDRM).

PDRM melalui Jabatan Siasatan Dan Penguatkuasaan Trafik (JSPT) memaklumkan, sindiket tersebut menghantar e-mel secara meluas bagi memperdaya orang ramai.

Maklumnya lagi, e-mel tersebut memaparkan notifikasi bahawa pemilik e-mel memiliki saman di bawah kesalahan lalu lintas yang tertunggak dan perlu dijelaskan segera.

“Jika tidak, anda akan diambil tindakan undang-undang.

“Pengguna seterusnya diminta membayar sejumlah wang secara dalam talian atau kandungan melalui pautan yang disediakan,” katanya menerusi kenyataan pada Khamis.

Dalam hebahan sama, PDRM menegaskan bahawa tiada sebarang transaksi pembayaran melalui e-mel seperti yang diwar-warkan.

Author

Fazleen Safina Abd Jamil

View all posts

View all posts


Peroleh kumpulan pertama LCS dikurangkan kepada lima kapal – Panglima TLDM

KUALA LUMPUR: Perolehan kumpulan pertama kapal tempur pesisir (LCS) dikurangkan daripada enam kepada lima unit selepas permohonan meneruskan projek itu dibincangkan semula kerajaan.

Tanpa mendedahkan butiran lanjut, Panglima Tentera Laut Laksamana, Datuk Abdul Rahman Ayob mengesahkan perkara berkenaan.

“Pada asalnya, memang enam unit LCS tetapi semasa kita mengemukakan permohonan semula dan dibincangkan semula perkara ini, kita telah bersetuju untuk dikurangkan kepada lima. Jadi, kita harap dapatlah lima itu.

“Untuk kumpulan pertama, memang diputuskan untuk lima (unit). Keputusan ini sudah lama dibuat semasa kerajaan memutuskan untuk meneruskan LCS tersebut (tahun lepas),” katanya.

Beliau berkata demikian kepada pemberita selepas Majlis Perutusan Ulung Panglima Tentera Laut ke-18, di Auditorium Wisma Pertahanan, Kementerian Pertahanan, di sini, hari ini.

Perutusan Ulung ini dihadiri 350 warga Tentera Laut Diraja Malaysia (TLDM) (Navy People) dan disiarkan secara langsung ke semua markas formasi TLDM di seluruh negara.

Turut hadir ke majlis tersebut adalah Timbalan Panglima Tentera Laut Laksamana Madya Datuk Sabri Zali, Panglima Armada Barat, Laksamana Madya Datuk Abu Bakar Md Ajis, Panglima Armada Timur, Laksamana Madya Datuk Muhammad Ruzelme Ahmad Fahimy dan Presiden Pusat Pengajian Pertahanan Nasional (PUSPAHANAS), Laksamana Madya Datuk Zulhelmy Ithnain.

Beliau berkata bagi meneruskan projek tersebut, terdapat penjanjian tambahan yang keenam akan ditandatangani tidak lama lagi.

Abdul Rahman berkata, sekiranya penjanjian itu dilaksanakan, ia akan membolehkan proses seterusnya berjalan dan pembinaannya akan diteruskan seperti yang dirancang.

“Sekarang okay. Tidak ada ada sesuatu yang mengejutkan dan kita berharap LCS ini dapat diterima mengikut jadual yang ditetapkan. Kita amat kekurangan aset-aset yang berkeupayaan tinggi seperti LCS.

“Dengan kehadiran LCS ini ia dapat membantu, memperkukuhkan dan membolehkan kita melaksanakan tugasan dengan lebih cemerlang,” katanya.

Dalam pada itu, beliau turut menjelaskan perolehan kapal Littoral Mission Ship (LMS) kumpulan kedua akan direalisasikan dalam menjaga keselamatan dan kedaulatan perairan negara.

“Permohonan ini kita harap dapat dilaksanakan dan diluluskan tahun ini agar dapat kita melaksanakan proses perolehan yang memakan masa yang mana setiap kapal mengambil masa yang lama untuk dibina, setidak-tidaknya tiga tahun.

“Kali ini kita memerlukan LMS yang berkeupayaan tempur. Itu perbezaan ketara berbanding LMS yang telah kita peroleh iaitu empat LMS dari China sebelum ini. Untuk permulaan, kita mohon tiga,” katanya. – BERNAMA


Pemandu lori kontena rempuh pagar, pos pengawal IPD Tapah ditahan

IPOH: Polis menahan seorang pemandu lori kontena bagi membantu siasatan merempuh pagar dan pos pengawal Ibu Pejabat Polis Daerah (IPD) Tapah, awal pagi tadi.

Ketua Polis Daerah Tapah, Supt Wan Azharuddin Wan Ismail berkata, lelaki berusia 31 tahun itu akan dibawa ke Mahkamah Majistret Tapah pagi ini bagi permohonan reman.

Beliau berkata, hasil saringan air kencing mendapati lelaki itu negatif terhadap dadah selain tidak memiliki sebarang rekod saman lampau.

“Bahagian Siasatan dan Penguatkuasaan Trafik IPD Tapah telah membuka satu kertas siasatan di bawah Seksyen 42(1) Akta Pengangkutan Jalan 1987 kerana memandu dengan melulu dan berbahaya,” katanya dalam kenyataan hari ini.

Menurut Wan Azharuddin, dalam kejadian kira-kira 1.25 pagi itu, pemandu lori kontena berkenaan yang dalam perjalanan dari Kuala Lumpur menuju ke Ipoh dengan membawa muatan kerusi meja, dipercayai hilang kawalan dan terbabas ke kiri jalan lalu melanggar pagar utama dan pos pengawal IPD Tapah.

Beliau berkata akibat kemalangan itu, seorang anggota polis yang sedang bertugas di pos pengawal itu mengalami patah satu gigi hadapan, luka pada bahagian mulut dan cedera tangan kiri.

Justeru, beliau menasihatkan orang ramai supaya tidak menunggang atau memandu secara berbahaya sehingga mengundang padah kepada diri sendiri dan pengguna jalan raya yang lain.

Terdahulu, Penolong Pengarah Bahagian Operasi Jabatan Bomba dan Penyelamat (JBPM) Perak, Penguasa Kanan Bomba I Sabarodzi Nor Ahmad dalam kenyataan berkata, seorang anggota polis yang bertugas di pondok kawalan IPD Tapah cedera ringan selepas pagar dan pondok kawalan berkenaan dilanggar sebuah lori kontena. – BERNAMA


Izara Aishah jayakan Sabella Royal Batik

KUALA LUMPUR: Pemilik nama Izara Aishah masih menjadi buruan jenama-jenama fesyen dan kecantikan untuk membawa produk mereka agar lebih dikenali.

Walaupun mengurangkan aktiviti seninya demi fokus kepada anak-anak dan suami namun Izara tidak menolak untuk terbabit dalam projek yang tidak menjejaskan kualiti masa bersama keluarga tercintanya.

Ciri seorang ibu dan wanita bekerjaya antara faktor jenama Sabella melamar pelakon jelita itu bagi menyertai kempen terbaharunya.

“Saya telah dilamar untuk sertai kempen koleksi baharu Sabella Royal Batik, jenama yang terkenal dengan tagline Baju Kurung Tak Tanpa Gosok.

“Lawa dan tidak perlu ambil masa lama untuk bersiap, sesuai untuk ibu dan wanita sibuk,” puji Izara selepas menyarungkan koleksi terbaharu Sabella.

Dalam pada itu, Ketua Pegawai Eksekutif Sabella, Mohd Sufian Sulaiman mengakui ada ramai nama artis wanita dalam senarai tetapi Izara lebih sesuai untuk kempen kali ini.

“Tidak dinafikan, sejak dia membuat penghijrahan, penampilan Izara sentiasa menjadi perhatian ramai.

“Malah, kualiti yang kami ketengahkan selama ini pastinya bertepatan dengan cita rasa Izara seterusnya untuk seluruh masyarakat dan pelangggan setia Sabella khususnya,” katanya dalam satu kenyataan di sini.

Menurut Mohd Sufian, jalinan kerjasama dengan nama dikenali seperti Izara merupakan satu lagi penghargaan buat Sabella.

“Alhamdulillah, kesudian Izara untuk bekerjasama dengan dalam menjayakan kempen koleksi terbaharu ini sangat kami hargai.

“Ia satu lagi pengalaman berharga buat pasukan Sabella. Dia sangat profesional, jadi semuanya berjalan lancar,” katanya.

Author

Tun Puteh Wanti

View all posts

View all posts


Ibu terjejas bila ada tiga anak perempuan, tiada anak lelaki – Kajian

CINDERELLA mungkin mempunyai ibu tiri yang jahat dan dua kakak tiri yang hodoh. Tetapi selepas ini jika anda ingin menonton lagi cerita dongeng itu, cuba fikir sama mengenai ibu bapa yang mempunyai tiga anak perempuan di dalam satu rumah.

Mempunyai tiga anak perempuan dan tiada anak lelaki boleh menjejaskan kesejahteraan si ibu yang boleh mengambil masa sedekad untuk ia pulih, kata penyelidik.

Pakar psikologi mencapai kesimpulan selepas mengkaji kepuasan hidup ibu bapa yang sudah mempunyai dua anak daripada jantina yang sama dan seterusnya mempunyai bayi lagi.

Kemerosotan kesejahteraan dilihat hanya dalam kalangan ibu yang mempunyai tiga anak perempuan dan tiada anak lelaki, menyebabkan para penyelidik bertanya sama ada ibu lebih terjejas daripada bapa oleh jantina anak-anak mereka.

“Nampaknya ibu tidak mahu mempunyai terlalu ramai anak yang sama jantina dengan mereka,” tulis penulis dalam kajian itu. “Mungkin ini bukan sahaja mencerminkan isu kanak-kanak, tetapi juga komposisi isi rumah, dengan ibu tidak mahu terlalu ramai wanita dalam rumah.”

Paul Dolan, seorang profesor sains tingkah laku di London School of Economics, bekerjasama dengan rakan sekerja untuk menilai kesan ke atas kesejahteraan mempunyai tiga anak daripada jantina yang sama. Kerja itu menggunakan tinjauan yang disiapkan oleh 17,000 orang yang dilahirkan pada 1958 dan 17,000 yang dilahirkan pada 1970 sepanjang hayat mereka.

Peserta dalam kajian itu disoal siasat sekurang-kurangnya sekali setiap dekad tentang kesejahteraan subjektif mereka dan menjawab soalan lanjut sama ada mereka mempunyai anak dan sejauh manakah mereka berpuas hati dengan kehidupan.

Ibu bapa yang mempunyai dua anak daripada jantina yang sama lebih berkemungkinan untuk mempunyai bayi ketiga dan mempunyai anak itu lebih cepat daripada ibu bapa yang mempunyai seorang daripada setiap jantina, kata kajian itu.

Tetapi keputusan yang menarik datang apabila para penyelidik melihat kelahiran ketiga. Apabila ibu bapa mempunyai dua anak daripada jantina yang sama dan seterusnya mempunyai anak ketiga, kesejahteraan mereka merosot sedikit dalam tempoh 10 tahun akan datang jika anak itu juga daripada jantina yang sama.

Menulis dalam Journal of Behavioral and Experimental Economics, penulis mengatakan penemuan kesejahteraan subjektif “didorong sepenuhnya” oleh ibu yang tidak mempunyai anak lelaki selepas mempunyai dua perempuan. “Ada kemungkinan bahawa, selaras dengan kesusasteraan demografi, ibu hanya lebih terjejas oleh kelahiran daripada bapa,” kata mereka.

Menurut Dolan, ibu bapa yang mempunyai dua anak yang sama jantina lebih cenderung untuk mencuba sepertiga dengan harapan mereka akan “memenangi” loteri kelahiran.

“Data kami menunjukkan bahawa kekecewaan kebanyakannya adalah daripada ibu dengan dua kanak-kanak perempuan tidak mempunyai anak lelaki, berbanding ibu kepada dua lelaki tidak mempunyai anak perempuan.”

Kajian itu mencadangkan bahawa ibu bapa mungkin lebih baik jika mereka mempunyai dua anak daripada jantina yang sama daripada pergi untuk satu pertiga untuk mencuba campuran jantina.

Ibu bapa yang mempunyai dua anak daripada jantina yang sama mengalami peningkatan kesejahteraan mereka, tetapi ini kebanyakannya didorong oleh bapa apabila anak-anaknya adalah dua perempuan, dengan ibu menunjukkan peningkatan yang lambat dalam kesejahteraan mereka sendiri.

“Mungkin ini disebabkan keutamaan yang lapuk untuk kanak-kanak lelaki,” kata Dolan. – The Guardian

Author

Taufik Asmady Abdul Aziz

View all posts

View all posts


Banjir kilat di LPT 2 akibat limpahan air cerun

KUALA BERANG: Kejadian banjir kilat berlaku di Kilometer (km) 393 Lebuh raya Pantai Timur 2 (LPT 2) dari arah Ajil ke Kuantan, yang tular di media sosial pagi tadi surut sepenuhnya.

Ketua Polis Daerah Hulu Terengganu DSP Hasmeera Hassan berkata, kejadian kira-kira 11 pagi itu dipercayai berpunca daripada limpahan air cerun berhampiran lokasi berkenaan.

Bagaimanapun, beliau berkata, tiada kemalangan atau kejadian tidak diingini berlaku disebabkan insiden tersebut dan jalan di kedua-dua arah masih boleh dilalui kenderaan seperti biasa.

“Air limpahan telah pun surut sekitar 12.30 tengah hari tadi. Tiada penutupan jalan dan masih boleh dilalui oleh semua jenis kenderaan di kedua-dua arah,” katanya dalam kenyataan hari ini.

Menurut Hasmira, ketika ini pihak pengurusan LPT 2 sedang menjalankan kerja-kerja penilaian dan pemantauan di lokasi kejadian.

Dalam video berdurasi 16 saat yang tular di laman media sosial, menunjukkan limpahan air yang turun daripada cerun berdekatan LPT 2 memenuhi laluan lebuh raya tersebut namun kenderaan masih boleh melepasi kawasan Ajil.

Semalam, Jabatan Pengairan dan Saliran (JPS) dalam kenyataan telah memberi amaran mengenai beberapa kawasan di daerah Kuala Terengganu, Besut, Setiu, Hulu Terengganu, Dungun dan Kemaman yang dijangka dilanda banjir mulai hari ini berdasarkan simulasi model ramalan banjir JPS. – BERNAMA